Program Salam Baitullah sasar penggunaan media sosial lebih meluas

(Pengarah Eksekutif Haji Lembaga Tabung Haji (TH), Datuk Seri Syed Saleh Syed Abdul Rahman menyantuni petugas media sebelum berlepas ke tanah suci pada majlis Keberangkatan Petugas Haji 1444H/2023 di Movenpick Hotel and Convention Centre)

SEPANG, 14 Mei - Program Salam Baitullah edisi ke-15 yang bakal menemui penonton pada Jun ini akan menyasarkan penggunaan platform media sosial yang lebih efektif dan meluas.Menurut wakil Pengurusan Berita Ehwal Semasa (BES) Radio Televisyen Malaysia (RTM), Azmah Abd Wahab, strategi itu dilaksana bagi memperkukuh penyampaian maklumat sekali gus menyebar luas program Salam Baitullah agar dapat diakses dengan mudah tanpa sempadan oleh khalayak."Tahun ini kita sasarkan lebih lagi terutama kita bagi tumpuan kepada platform media sosial atau pun media dalam talian menggunakan nama Salam Baitullah, pasukan kita yang empat orang ini, akan cuba buat 'live' setiap hari menerusi Tik Tok contohnya, di bawah nama Salam Baitullah juga, di page You Tube yang akan bersiaran setiap hari untuk membawakan perkembangan terkini jemaah haji, para petugas Tabung Haji dan juga suasana di Tanah Haram dan di semua tempat bagi pandangan semua dan pendengar RTM khususnya," kata beliau ketika ditemui Berita RTM pada majlis pelepasan 160 petugas haji termasuk media ke Tanah Suci, di sini. Tambahnya, RTM telah melakukan pelbagai transformasi dalam setiap program yang diterbitkan termasuklah Program Salam Baitullah musim ini.

(Wakil Pengurusan Berita Ehwal Semasa (BES) Radio Televisyen Malaysia (RTM), Azmah Abd Wahabditemu bual Berita RTM pada majlis pelepasan 160 petugas haji termasuk media ke Tanah Suci)

Dalam pada itu, empat petugas media RTM yang membuat liputan operasi haji tahun ini akan memberikan liputan yang terbaik serta informatif dan bersiaran secara langsung di platform media sosial Tik Tok, Facebook, Instagram dan You Tube Salam Baitullah."Kelainan untuk Salam Baitullah, kita dah rancang Insya-Allah kita akan ketengahkan di Padang Arafah nanti, mungkin kita akan bawakan gambaran yang lebih untuk rakyat Malaysia, jemaah-jemaah dan keluarga jemaah di sini, Insya-Allah," jelas petugas media RTM, Mohd Faiz Shauqi Md. Roziki. "Bagi saya dari berita pula, liputan secara harian kita dah bawa, bermula bila kita di Tanah Suci nanti, liputan harian itu kita dah bawakan terutama dari segi persiapan petugas-petugas yang akan bertolak hari ini dan ketika ketibaan penerbangan di sana nanti pun kita akan cuba bawakan sedaya upaya kami untuk 'live' sekerap yang boleh," menurut petugas media RTM, Annaz Md Nor.


670 petugas haji digerakkan ke Arab Saudi bagi jayakan operasi haji

(Pengarah Eksekutif Haji Lembaga Tabung Haji (TH), Datuk Seri Syed Saleh Syed Abdul Rahman menyantuni para petugas haji pada majlis Keberangkatan Petugas Haji 1444H/2023 di Movenpick Hotel and Convention Centre hari ini/ Foto BERNAMA)

SEPANG, 14 Mei - Seramai 670 petugas haji digerakkan secara berperingkat ke Arab Saudi bagi menjayakan perjalanan operasi haji tahun ini.Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman berkata mereka terdiri daripada petugas kebajikan, pasukan perubatan dan selebihnya agensi luar termasuk Jabatan Pendaftaran Negara, Jabatan Kebajikan Masyarakat serta pengamal media."Dan ini merupakan kumpulan yang kedua setelah kumpulan yang pertama seramai 16 orang telah pun berlepas hari Jumaat yang lalu dan pada hari ini seramai 160 orang telah berlepas. Jadi, saya harap mereka apabila sampai nanti dapat bersiap sedia dari segi kemudahan dan perkhidmatan untuk menyambut para jemaah haji kumpulan pertama dari Malaysia pada 21 mei nanti," katanya kepada pemberita pada majlis pelepasan 160 petugas haji termasuk media ke tanah suci di sini hari ini.

(Pengarah Eksekutif Haji Lembaga Tabung Haji (TH), Datuk Seri Syed Saleh Syed Abdul Rahman berucap pada majlis Keberangkatan Petugas Haji 1444H/2023 di Movenpick Hotel and Convention Centre hari ini/Foto BERNAMA)

Dalam pada itu, TH masih menunggu keputusan kerajaan Arab Saudi berhubung permohonan 10,000 kuota tambahan jemaah haji Malaysia tahun ini."Itu (rayuan kuota tambahan) terpulang kepada kerajaan Arab Saudi. Mereka mempunyai jawatankuasa untuk melihat dari segi permohonan-permohonan yang diterima dan dalam masa yang sama, mereka lihat juga dari aspek lain seperti kemudahan, prasarana dan sebagainya."Jadi tempoh untuk mereka menjawab semula kepada kita itu berbeza-beza, setakat ini belum lagi (keputusan kuota tambahan)," katanya.


252,000 pengguna SADA di tiga daerah terjejas gangguan bekalan air

(FOTO FB SYARIKAT AIR DARUL AMAN SDN BHD)

ALOR SETAR, 14 Mei - Hampir 252,000 akaun pengguna Syarikat Air Darul Aman Sdn Bhd (SADA) di tiga daerah di Kedah terjejas gangguan bekalan air membabitkan Kuala Muda, Kulim dan sebahagian kawasan Baling, bermula hari ini.SADA dalam satu kenyataan memaklumkan bahawa gangguan bekalan air tidak berjadual itu bermula pada pukul 7.25 pagi disebabkan penurunan mendadak paras sungai yang berpunca daripada kerosakan pintu barrage Sungai Muda.Kejadian luar jangka itu mengakibatkan pengoperasian Loji Rawatan Air (LRA) Pinang Tunggal, Sungai Petani dan LRA Kulim Hi-Tech terpaksa dihenti tugas buat sementara waktu sehingga paras sungai kembali stabil.Sehubungan itu, bilik gerakan telah diaktifkan serta-merta dan pengguna boleh menyalurkan aduan atau pertanyaan menerusi talian 04-7408976 (Ibu Pejabat), 04-4216798 (Wilayah Kedah Tengah) dan 04-4846770 (Wilayah Selatan) selain daripada platform sedia ada iaitu Pusat Informasi SADA di talian 1300-88-0017.

(Foto FB Syarikat Air Darul Aman Sdn Bhd)

"SADA akan menggerakkan lori tangki air ke kawasan terjejas dengan memberi keutamaan kepada premis kritikal seperti hospital, klinik, pusat dialisis dan upacara pengebumian sepanjang tempoh gangguan bekalan air tidak berjadual ini."SADA akan sentiasa bergerak seiring untuk melakukan pemantauan rapi ke atas paras Sungai Muda bersama pihak Lembaga Sumber Air Negeri Kedah (LSANK) sebagai badan yang berfungsi dan bertanggungjawab dalam mengawal selia dan membekal sumber air mentah kepada SADA," menurut kenyataan tersebut.Dalam masa sama, SADA memahami kesukaran yang dihadapi oleh pengguna akibat gangguan bekalan air tidak berjadual ini dan langkah proaktif sedang giat dijalankan bagi mengatasinya dengan kadar segera.Maklumat berkenaan gangguan bekalan air tidak berjadual ini akan dimaklumkan dari semasa ke semasa menerusi platform digital rasmi Facebook dan TikTok Syarikat Air Darul Aman dan laman sesawang rasmi SADA di www.sada.com.my.


Masjid di Perak diminta adakan solat sunat mohon hujan

IPOH, 14 Mei- Semua masjid di Perak akan diarahkan untuk melaksanakan solat sunat Istisqa sebagai usaha memohon hujan, berikutan cuaca panas melampau yang melanda negara ketika ini.  Pengarah Jabatan Agama Islam Perak (JAIPk), Harith Fadzilah Abdul Halim berkata surat arahan mengenai perkara tersebut akan diedarkan kepada semua masjid di negeri itu dalam masa terdekat."Saya akan keluarkan memo, seluruh masjid akan buat Insya-Allah, sebab tatacara solat Istisqa ini tidak sama seperti sembahyang biasa, kena di tengah padang, di kawasan yang lapang, dengan pakaian yang tidak menunjukkan mereka gembira, menunjukkan pakaian yang agak lusuh."Mungkin kita arahkan esok saya akan keluarkan surat dan kalau pada hari Selasa atau Rabu ini keadaan cuaca masih lagi panas melampau, kita akan teruskan solat itu sebaik-baiknya Jumaat ini," katanya.

(Harith Fadzilah ditemui media pada Majlis Sambutan Hari Raya Aidilfitri JAIPkdi Masjid Muhammadiah (Masjid Cina), di sini hari ini)

Dalam perkembangan berasingan, pihaknya akan menjalankan siasatan terperinci berhubung dakwaan sebuah rumah lama di Bagan Serai, yang dipercayai menjadi tempat pemujaan nombor ekor.Jelas beliau, JAIPK setakat ini masih belum menerima laporan berhubung kejadian tersebut dan tindakan segera akan diambil sekiranya terdapat aktiviti yang meragukan berlaku di kawasan itu.


Pulau Pinang dijangka alami gangguan bekalan air sehingga Rabu ini

GEORGE TOWN, 14 Mei - Penduduk di beberapa kawasan sekitar negeri Pulau Pinang dijangka akan mengalami gangguan bekalan air bermula hari ini sehingga Rabu.Ia berikutan pengeluaran Loji Rawatan Air (LRA) Sungai Dua tidak dapat beroperasi secara penuh disebabkan penurunan secara mendadak paras air di Sungai Muda, pagi tadi.Menurut kenyataan yang dikeluarkan Perbadanan Bekalan Air Pulau Pinang (PBAPP) menerusi laman Facebook, LRA tersebut tidak mampu beroperasi pada tahap 100 peratus untuk menghasilkan air kira-kira 1,000 juta liter sehari (JLH).Jelasnya, pemulihan penuh bekalan air di negeri itu bergantung kepada status pemulihan paras air di Sungai Muda, Muka Sauk Lahar Tiang.

Difahamkan, LRA Sungai Dua mengeluarkan kira-kira 80 peratus daripada air terawat yang dibekalkan kepada PBAPP.Bagaimanapun berikutan pelaksanaan pelan awal kontigensi PBAPP, loji tersebut kini hanya beroperasi pada tahap 60 ke 65 peratus sahaja.Justeru, penduduk sekitar Seberang Perai Utara, Seberang Perai Selatan,Seberang Perai Tengah dan Kawasan Selatan Pulau Pinang dinasihatkan untuk menyimpan air yang mencukupi.


Inisiatif 'Geng Perpaduan’ komitmen perkukuh perpaduan rakyat

(Timbalan Perdana Menteri, Datuk Seri Fadillah Yusof)

KUALA LUMPUR, 14 Mei - Inisiatif ‘Geng Perpaduan’ atau ‘GP’ bukti komitmen bukan sahaja dikalangan parti politik yang membentuk Kerajaan perpaduan, malah seluruh rakyat Malaysia.Menurut Timbalan Perdana Menteri, Datuk Seri Fadillah Yusof, ia khusus untuk menarik minat golongan muda bersama Pemuda Perpaduan bagi menggerak dan menjayakan agenda perpaduan negara."Asas kekuatan sesebuah negara adalah perpaduan di kalangan semua lapisan masyarakatnya, tak kira semua sektor politik, perniagaan, sosial."Kalau kita dapat bersatu, Insya-Allah yang lain akan dapat datang dalam rencana kita membangunkan dan membina negara bangsa yang lebih kukuh, yang lebih harmonis dan lebih dari segi kemakmurannya, kesejahteraannya."

(Inisiatif ‘Geng Perpaduan’ (GP) serta Tekad Pemuda Perpaduan dilancarkan pada Konvensyen Pemuda Perpaduan, sempena Konvensyen Nasional Kerajaan Perpaduan 2023 di Pusat Dagangan Dunia Kuala Lumpur/ Foto BERNAMA)

Beliau menyatakannya kepada media selepas melancarkan GP serta Tekad Pemuda Perpaduan pada Konvensyen Pemuda Perpaduan, sempena Konvensyen Nasional Kerajaan Perpaduan 2023 di Pusat Dagangan Dunia Kuala Lumpur, di sini hari ini.Dalam pada itu, Fadillah berkata konvensyen tersebut menjadi wadah kepada sayap pemuda dan belia setiap parti di bawah payung Kerajaan Perpaduan untuk mencari titik persamaan dalam kepelbagaian.Jelasnya, dengan mencari persamaan dan nilai kebersamaan pelbagai parti dalam Kerajaan Perpaduan, segala usaha untuk membantu rakyat dapat digarap dengan lebih baik.


Anggota APM maut di patuk ular ketika bertugas layak terima PERKESO

BACHOK, 14 Mei - Anggota Angkatan Pertahanan Awam (APM) yang maut akibat di patuk ular ketika bertugas layak menerima Pertubuhan Keselamatan Sosial (PERKESO) sendiri bawah pelan SPS Madani yang dibiayai penuh kerajaan.Caruman tersebut,  sekali gus melayakkan warisnya mendapat faedah orang tanggungan (FOT).  Pengarah Perkeso Kelantan Nora Yaacob berkata, menerusi caruman daripada SPS Madani, waris kepada arwah Lans Koperal Mohd Idris Abdul Samad akan memperoleh bayaran pencen FOT berjumlah RM557 sebulan yang akan dibayar kepada ibu waris sehingga akhir hayat."Syukur Alhamdullilah bagi kes arwah ini kita lihat kerajaan begitu memberi penekanan memberi insentif 100 peratus dibiayai oleh kerajaan, jadi suka saya mengambil kesempatan ini untuk menyeru kepada semua orang bekerja sendiri di Kelantan supaya masuk PERKESO," kata Nora, di sini.

(Abdul Wahab Rahim ditemui media selepas membuat kunjungan prihatinke kediaman keluarga Anggota APM yang maut dalamkejadian dipatuk ular ketika bertugas pada 7 Mei lalu)

Turut hadir Timbalan Ketua Pesuruhjaya (Operasi) APM , Timbalan Pesuruhjaya(Tpj) (Pertahanan Awan) Abdul Wahab Rahim.Sementara itu, Abdul Wahab berkata, Allahyarham Mohd Idris merupakan seorang anggota APM yang berdedikasi, komited dan terlatih untuk menangkap haiwan berbisa itu."15 tahun perkhidmatan mengendalikan lebih daripada beribu kes dilaksanakan dia (arwah) ini antara yang pakar mempunyai pengalaman dalam saya mohon doa semua supaya kami semangat kuat untuk melaksanakan tugas ini," kata Wahab.


Tempoh mohon lesen tanpa bayaran, mengedar tembakau hingga 31 Disember

KOTA BHARU, 14 Mei - Lembaga Kenaf dan Tembakau Negara (LKTN) memberikan tempoh hingga 31 Disember ini kepada pemilik premis untuk membuat permohonan mendapatkan lesen tanpa dikenakan bayaran bagi mengedar tembakau atau keluaran tembakau terutamanya melibatkan rokok. Ketua Pengarahnya, Idris Mohd Salleh berkata, setakat ini pihaknya mengenal pasti hampir 60,000 premis di seluruh negara yang perlu dilesenkan.Daripada jumlah tersebut, sebanyak 16,000 lesen mengedar tembakau atau keluaran tembakau tanpa bayaran dikeluarkan sepanjang 1 Januari hingga hari ini."Kita mempunyai dua pendekatan iaitu pendekatan pada tahun ini kita melesenkan tanpa yuran sebagai tahun untuk kita menerangkan pendekatan yang kita ambil, jadi bermula tahun 2024 barulah kita melesenkan dengan yuran. Ini adalah keputusan yang telah diputuskan kerajaan untuk melaksanakan perlesenan tembakau ini, kita berkuat kuasa lesen ini pada tahun ini, tapi tahun ini kita mengecualikan yuran," kata Idris di sini.

(Idris bercakap kepada pemberita selepas Majlis Anugerah Perkhidmatan Cemerlang (APC) 2022dan Sambutan Hari Raya Aidilfitri di ibu pejabat LKTN, di sini)

Mengulas lanjut, katanya pelaksanaan penguatkuasaan lesen tersebut merupakan salah satu usaha untuk mencegah penjualan dan penggunaan keluaran tembakau tidak sah. Kadar bayaran untuk mendapatkan lesen tersebut telah ditetapkan bagi mereka yang gagal memohon pada tahun ini dan akan dimuktamadkan pada tahun depan selepas menilai prestasi pada penghujung 2023. Menurut beliau, pemilik premis berangkai dan individu boleh membuat permohonan bagi mendapatkan lesen tersebut secara dalam talian di portal perlesenan LKTN.


Bomba Melaka, kenang Allahyarham jasa Mohd Diya

BANDA HILIR, 14 Mei- Sambutan Hari Anggota Bomba Sedunia 2023 yang berlangsung di Dataran Memorial Pengisytiharan Kemerdekaan, Banda Hilir, Melaka turut mengenang kembali insiden Pegawai Bomba dari Balai Bomba dan Penyelamat Melaka Tengah, Allahyarham Mohd Diya Che Jusoh yang terkorban semasa operasi menyelamat penduduk terjejas banjir.Kejadian yang berlaku di Kampung Sungai Putat pada 20 Oktober 2021 itu dilakonkan semula semasa acara deklamasi sajak bertajuk “Pahlawan Wira Merah”.Malah, anak-anak Allahyarham Mohd Diya iaitu Muhammad Danish Hakim, 14 tahun dan Nurul Annisa Ilya, 11 tahun menerima barangan peribadi sewaktu operasi berkenaan yang disampaikan oleh Yang Dipertua Negeri, Tun Mohd Ali Mohd Rustam.Turut hadir, isteri Allahyarham iaitu Noraida Che Noh."Jabatan Bomba dan Penyelamat masih menghargai jasa-jasa arwah walaupun dia dah meninggal dekat dua tahun lebih."Saya rasa terharu dengan pemberian jaket penyelamat dengan topi keselamatan itu ketika arwah membuat operasi semasa kejadian banjir lepas," katanya di sini.Beliau turut bersyukur kerana kebajikan keluarganya masih diberi perhatian oleh JBPM dan salah seorang anak mereka, Nurul Annisa Ilya, dijadikan anak angkat Pengarah Jabatan Bomba dan Penyelamat Melaka.

(Noraida Che Noh isteri allahyarham Mohd Diya Che Jusoh)


PM ucap Selamat Hari Ibu

KUALA LUMPUR, 14 Mei- Perdana Menteri, Datuk Seri Anwar Ibrahim mengucapkan Selamat Hari Ibu kepada semua insan bergelar ibu.Menurut catatan di Facebook milik beliau, ucapan itu juga khas buat isterinya, Datin Seri Dr Wan Azizah Wan Ismail dan ibunya, Allahyarham Che Yan Hamid Hussein."Tiada ayat yang mampu diungkapkan tatkala mengenang jasa dan pengorbanan ibu dalam mendidik dan membesarkan anak-anaknya. “Ibu berperanan penting dalam setiap pencapaian anak-anak."Bagi mereka yang telah kehilangan ibu, saya berharap agar golongan ibu yang telah meninggal dunia bertemu damai di sana.“Kepada mereka yang masih mempunyai ibu, semoga terus dalam kasihnya,” katanya.


Titik permulaan zahir kesepakatan, noktahkan permusuhan politik

KUALA LUMPUR, 14 Mei- Konvensyen Nasional Kerajaan Perpaduan 2023  disifatkan sebagai satu titik permulaan menzahirkan kesepakatan, persetujuan dan kesetiaan demi pembentukan sebuah negara yang lebih baik.Ketua Angkatan Muda Keadilan, Adam Adli Abdul Halim berkata krisis politik dan ekonomi yang berlaku dalam negara menuntut pemimpin duduk bersama, memikirkan manfaat demi rakyat dan negara."Kalau tidak ada keadaan seperti ini, kita mahu duduk bersama. Mungkin kita masih selesa untuk terus bermusuh dalam politik...orang politik lagi garang lagi hebat."Tetapi bila kita duduk bersama hari ini...yang paling banyak sekali dipupuk dalam diri kita adalah toleransi antara kita satu sama lain."Ia tidak boleh dinafikan hanya dengan keadaan, orang kata tidak boleh hanya dilakukan dengan kepura-puraan, ia harus datang dengan hati yang ikhlas," katanya.

Beliau berkata demikian semasa berucap pada Konvensyen Pemuda Perpaduan di Pusat Dagangan Dunia (WTC) Kuala Lumpur, di sini hari ini.Jelasnya lagi pengundi muda tidak harus dilihat hanya sebagai sebuah angka pada pilihan raya.Tanggungjawab bersama pimpinan sayap pemuda Perpaduan ketika ini adalah untuk membentuk sebuah negara yang akan memberikan peluang kepada belia, menterjemahkan potensi dan bakat mereka.


Lelaki maut selepas beli cincin pertunangan

KEMAMAN, 14 Mei- Seorang lelaki maut manakala bakal tunangnya parah selepas terlibat dalam kemalangan, kira-kira pukul 11.00 malam tadi.Insiden berlaku di Kilometer 105 Jalan Terengganu-Kuantan berhampiran terminal minyak mentah dekat Kerteh, Terengganu.Ketua Polis Daerah Kemaman, Superintenden Hanyan Ramlan berkata mangsa Muhammad Aliff Hafizzudin Samsul, 24 tahun yang berasal dari Kampung Tanjung Bukit Mentok di sini maut di tempat kejadian.Manakala bakal tunangnya Nuralifah Ilyana Azman, 21 tahun yang berasal dari Kampung Seberang Pintasan, Dungun cedera parah dan dikejarkan ke Hospital Kemaman untuk menerima rawatan lanjut."Ketika kejadian kedua-dua mangsa menaiki kereta jenis Proton Wira dari arah Kerteh menghala ke Dungun."Kemalangan tersebut dipercayai berlaku apabila sebuah kenderaan pelbagai guna (MPV) dari arah Dungun menghala Kemaman dipercayai hilang kawalan sebelum melepasi pembahagi jalan."MPV terbabit kemudiannya memasuki laluan kanan dan keadaan itu menyebabkan kereta yang dipandu mangsa gagal mengelak dan bertembung."Impak pertembungan kuat itu, kereta dipandu mangsa remuk dan terbalik."Pemandu MPV tidak mengalami kecederaan," katanya menerusi kenyataan.Hanyan Ramlan berkata ketika kejadian mangsa dikatakan dalam perjalanan menghantar bakal tunangnya pulang ke Dungun selepas membeli cincin pertunangan mereka di sini.Kes diklasifikasi di bawah Seksyen 42 (1) APJ 1987.


Hanyut ketika berenang, dua remaja lelaki meninggal dunia

SIBU, 14 Mei- Dua remaja lelaki yang dikhuatiri lemas selepas dihanyutkan air ketika berenang di sungai Durin Bazar, Sibu Jumaat lalu, telah ditemukan meninggal dunia.Menurut Ketua Zon 4, Jabatan Bomba dan Penyelamat Sarawak, Technologist Andy ak Alie, operasi mencari dan menyelamat (Carilamat) dimulakan dengan kaedah pencarian di permukaan air seawal pukul 7.00 pagi tadi, dengan radius pencarian diperluas pada jarak enam kilometer dari lokasi mangsa lemas.Tambahnya, mayat mangsa pertama ditemui oleh orang awam bersama pasukan SAR pada pukul 7.35 pagi tadi manakala mangsa kedua ditemui pada pukul 8.15 pagi.Pengecaman dan pengesahan kedua-dua mangsa telah dilakukan oleh ibu bapa mangsa disaksikan pegawai polis.Mangsa dikenal pasti sebagai Justin Siaw dan Kong Wei Seng.Kedua-dua mangsa berusia 15 tahun.Jumaat lepas, tiga remaja bermandi-manda di sungai sebelum dua daripada mereka dibawa arus dan tenggelam kira-kira 10 meter dari jeti berhampiran.

(Anggota JBPM bertugas membawa naik mayat mangsa yang lemas)


JHEV diminta tambah cawangan, perluas khidmat kepada veteran tentera

REMBAU, 14 Mei- Jabatan Hal Ehwal Veteran ATM (JHEV) diminta membuka satu lagi cawangan untuk berkhidmat kepada veteran tentera.Ini kerana satu cawangan sedia ada di Kota Bharu, perlu menguruskan khidmat veteran tentera di Kelantan dan juga Terengganu."Saya ingin veteran berdaftar sentiasa berhubung dengan JHEV menerusi persatuan masing-masing. "Persatuan yang ada ini akan memastikan hubungan dua hala antara Angkatan Tentera Malaysia (ATM) Kementerian Pertahanan Malaysia (MINDEF) dengan veteran sentiasa terjaga, termasuk daripada segi kebajikan," katanya kepada pemberita di sini.Tambahnya, JHEV perlu memainkan peranan dalam menjaga kebajikan veteran tentera dan sentiasa memastikan wujud hubungan dua hala antara veteran tentera dengan MINDEF dan ATM.


Kes khalwat penjawat awam, siasatan lanjut akan dijalankan - KM

GEORGETOWN, 14 Mei- Ketua Menteri Pulau Pinang, Chow Kon Yeow telah mengarahkan Setiausaha Kerajaan Negeri (SUK) membuat siasatan lanjut terhadap kes tangkap khalwat penjawat awam dalam Ops Noda.Tiga penjawat awam termasuk seorang lelaki yang ditahan Jabatan Hal Ehwal Agama Islam Pulau Pinang (JHEAIPP) didapati berkhalwat dengan wanita yang menawarkan khidmat urutan seks. "Saya minta Setiausaha Kerajaan Negeri membuat siasatan tentang laporan ini. Sebab sekiranya benar, ini satu kesalahan yang memang tidak dibenarkan khususnya oleh penjawat awam semasa waktu kerja mereka sepatutnya menunaikan kewajipan mereka sebagai penjawat awam," kata Chow Kon Yeow kepada pemberita hari ini.Tambah beliau, ia merupakan isu yang tidak patut berlaku dalam kalangan penjawat awam kerana ia melanggar etika perkhidmatan.Khamis lalu, Ops Noda oleh JHEAIPP dilakukan susulan risikan selain aduan yang diterima daripada para isteri yang mendakwa suami mereka terlibat dalam kegiatan tidak bermoral.Hasil serbuan mendapati kesemua yang ditangkap dipercayai menerima khidmat seks di premis yang berselindung disebalik pusat urutan tradisional.Seramai empat lelaki termasuk tiga penjawat awam berusia 30 hingga 45 tahun dan ada yang berstatus suami orang.


Gagal kemuka cukai pendapatan, pengarah syarikat mengaku tidak bersalah

BATU PAHAT, 14 Mei- Seorang pengarah syarikat perkayuan mengaku tidak bersalah di Mahkamah Majistret Batu Pahat atas tuduhan gagal mengemukakan cukai pendapatan kepada Lembaga Hasil Dalam Negeri(LHDN) melibatkan cukai pendapatan RM2 juta, tiga tahun lalu. Tertuduh, Goh Boon Chai, 58 tahun membuat pengakuan tersebut di hadapan Majistret Nur Asidah A.Rahman. Tertuduh yang merupakan pengarah bagi Syarikat Utara Raya Sendirian Berhad setelah dikehendaki mengemukakan suatu penyata pendapatan dan Borang C bagi tahun taksiran bagi tahun 2019, 2020 dan 2021 gagal mengemukakan penyata tersebut kepada Ketua Pengarah LHDN. Beliau didapati gagal mengemukakan cukai pendapatan berjumlah RM760,625 bagi cukai taksiran 2019, RM821,460 bagi 2020 dan RM1.18 juta bagi tahun 2021.Kesemua jumlah itu melibatkan cukai yang sepatutnya dibayar sebanyak lebih RM500,000 mengikut Seksyen 77A(1) Akta Cukai Pendapatan 1967. Kes didakwa mengikut Seksyen 112(1A) Akta Cukai Pendapatan 1967 yang boleh dihukum mengikut Seksyen dan akta yang sama. Sebutan semula kes ditetapkan 11 Jun bagi lantikan peguam tertuduh dan hukuman.

(Perbicaraan berlangsung di Mahkamah Batu Pahat)


Cuaca panas, kurangkan aktiviti luar

SUNGAI PETANI, 13 Mei- Tinjauan media mendapati orang ramai di Kedah terutamanya penggiat sukan dan atlet telah mengurangkan aktiviti dan menukar waktu latihan mereka ketika cuaca panas.Che Puan Besar Kedah, Tuanku Hajah Haminah Hamidun menasihatkan rakyat Kedah agar mengurangkan aktiviti luar ekoran ketidaktentuan cuaca kini."Saya ingin menasihatkan orang ramai agar tidak terlalu terdedah dengan cuaca panas dan mengurangkan aktiviti luar," titah baginda di sini.Sementara itu, bekas pemain bola sepak Kedah, Ahmad Sobri Ismail meminta orang ramai melebihkan pengambilan air kosong ketika cuaca panas."Saya ingin berpesan pada orang ramai termasuk penggiat-penggiat sukan memandangkan cuaca agak panas daripada biasa, saya menyarankan supaya kekal berada di rumah masing-masing dan melebihkan pengambilan air kosong. Ia penting untuk mengelak terkena strok haba," katanya.Penganjur Sukan, Datuk Jamil Baharom pula meminta para atlet memilih waktu sesuai untuk bersukan."Pilih waktu yang sesuai dan lakukan persediaan mencukupi. Pakaian juga perlu dipilih ketika cuaca panas ini," katanya.


Projek Skim Jaminan Air Mentah dapat tangani gangguan air

KUALA SELANGOR, 14 Mei- Kerajaan Selangor sedang melaksanakan Projek Skim Jaminan Air Mentah bagi menangani masalah bekalan gangguan air.Menteri Besar Selangor, Datuk  Seri Amirudin Shari berkata projek berkenaan dijangka siap Oktober ini. "Projek melibatkan belanja lebih RM300 juta itu mampu mengurangkan risiko pencemaran dari hulu ke hilir Sungai Selangor."Projek merangkumi empat fasa itu juga bertujuan memastikan bekalan air mentah mencukupi sekiranya Selangor menghadapi musim kemarau," katanya kepada pemberita di sini.Sementara itu, beliau berkata berdasarkan laporan daripada Lembaga Urus Air Selangor (LUAS), semua empangan di Selangor mampu bertahan empat hingga enam bulan sekiranya Selangor  berdepan cuaca panas atau fenomena El Nino.


Tingkatkan promosi, tarik minat pelabur ke Perlis - Pemangku Raja Perlis

PADANG BESAR, 14 Mei-Pemangku Raja Perlis, Tuanku Syed Faizuddin Putra Jamalullail amat berharap agar Pihak Berkuasa Pelaksanaan Koridor Utara (NCIA) dan Lembaga Pembangunan Pelaburan Malaysia (MIDA) akan terus menerus melipatgandakan usaha bagi membantu untuk mempromosikan serta menarik minat pelabur ke Perlis. Oleh itu, baginda amat berharap agar segala proses dan peraturan di Perlis akan sentiasa ditambah baik dalam usaha membawa masuk lebih banyak pelaburan ke negeri itu. "Tunjukkan sifat mesra pelabur dengan menyediakan segala fasilitasi dan memudahcara urusan mereka dan melalui penambahbaikan serta pendekatan ini diharap akan mampu meletakkan Perlis sebagai salah satu destinasi baharu yang menarik untuk dibuat pelaburan di negara ini," titah baginda ketika menyampaikan agihan zakat Majlis Agama Islam Dan Adat Istiadat Melayu Perlis (MAIPs) kepada seramai 140 orang asnaf di Kampung Oran dan Kampung Tasoh.Pada kesempatan yang sama Tuanku Tuanku Syed Faizuddin juga mengharapkan supaya Kerajaan Persekutuan akan dapat mempertimbangkan dengan positif projek-projek keutamaan yang dipohon dibawah Rolling Plan Keempat Rancangan Malaysia Kedua Belas seperti ICQS Wang Kelian, Pembinaan Kompleks Ambulatory Care Centre, Pembangunan Infrastruktur Nakawan Border Industrial Park, Perlis Geopark, Kompleks Rakan Muda dan Hab Perikanan. Kesemua projek yang dipohon adalah selari dengan dasar-dasar sedia ada negeri yang akan menyokong kepada pembangunan serta merealisasikan hasrat Perlis menjadi negeri bandar raya menjelang 2030.

(Pemangku Raja Perlis, Tuanku Syed Faizuddin Putra Jamalullail ditemui mediaketika majlis agihan zakat MAIPs di Kampung Oran dan Kampung Tasoh)


Kerjasama kerajaan Persekutuan, negeri beri manfaat kepada rakyat

ALOR SETAR, 14 Mei- Kebersamaan kepimpinan politik di pusat dan Kedah perlu seiring kerana bakal memberikan manfaat terutamanya kepada pembangunan yang diharapkan oleh rakyat.Pengerusi Perhubungan UMNO Kedah, Datuk Seri Mahdzir Khalid berkata rakyat perlu memanfaatkan peluang sebaik mungkin menjelang Pilihan Raya Umum (PRU) DUN Kedah yang diadakan tidak lama lagi."Ia juga bagi memastikan projek-projek pembangunan daripada kerajaan Persekutuan dapat dilaksanakan lancar di peringkat kerajaan negeri."Banyak sektor perindustrian dan pelancongan memerlukan kerjasama erat antara kerajaan Persekutuan dan kerajaan negeri," katanya kepada pemberita selepas hadir pada Jamuan Aildilfitri Kuala Kedah di sini.

(Ia juga bagi memastikan projek-projek pembangunan daripada kerajaan Persekutuan dapat dilaksanakan lancar di peringkat kerajaan negeri)


Jemaah perlu berhati-hati sebelum bayar pakej Visa Haji Jemputan

KUALA LUMPUR, 13 Mei- Jemaah haji yang membeli pakej menggunakan Visa Haji Jemputan diingatkan untuk berhati-hati sebelum membuat pembayaran kepada mana-mana pihak yang menawarkan perkhidmatan pakej haji menerusi visa tersebut.Presiden Persatuan Agensi Pelancongan Malaysia (MATA), Datuk Dr Mohd Khalid Harun berkata, selepas sambutan Hari Raya Aidilfitri, pihak tertentu akan bersungguh-sungguh mempromosikan pakej haji dengan menabur pelbagai janji yang boleh menarik minat jemaah untuk membeli pakej mereka dengan membuat bayaran penuh.“Setiap tahun kami dimaklumkan dengan pelbagai berita mengenai jemaah terkandas di Lapangan Terbang Antarabangsa Kuala Lumpur (KLIA) atau Lapangan Terbang Antarabangsa Jeddah dan sebagainya.Kementerian Haji di Arab Saudi menyediakan platform dalam talian rasmi iaitu jemaah dikehendaki mendapatkan dan membayar penempatan mereka di Mekah dan Madinah, khemah di Arafah, serta pengangkutan,” katanya dalam menerusi kenyataan.

Beliau menggesa jemaah untuk tidak membuat sebarang pembayaran sehingga pengesahan bahawa permohonan mereka untuk Visa Haji Jemputan telah diterima dan ia biasanya diterima pada saat-saat akhir.


Jawatankuasa khas bakal dibentuk, tangani jenayah dalam talian di Perak

KAMPAR, 14 Mei- Satu jawatankuasa khas bakal dibentuk bagi menangani masalah jenayah dalam talian di Perak.Exco Komunikasi, Multimedia dan NGO Negeri, Mohd Azlan Helmi berkata, jawatankuasa tersebut akan terdiri daripada beberapa agensi bawah portfolionya dengan kerjasama pihak Polis Diraja Malaysia (PDRM).Jelasnya, satu pertemuan akan diadakan bersama pihak polis dan Suruhanjaya Komunikasi dan Multimedia Malaysia (SKMM) dalam masa terdekat."Selepas perbincangan awal dengan pihak polis dan SKMM nanti kita akan lihat bagaimana kaedahnya.Kita ada penyaluran daripada pihak RTM dan media, kita juga ada Jabatan Penerangan sebagai medium utama kita," katanya kepada pemberita pada Majlis Sambutan Hari Raya Aidilfitri DUN Tualang Sekah, di sini.

(Mohd Azlan Helmi, Exco Komunikasi, Multimedia dan NGO Negeri)

Ujarnya lagi, usaha besar-besaran memerangi jenayah dalam talian sedang dilakukan menerusi kempen kesedaran yang digerakkan agensi berkaitan.Polis Perak sebelum ini melaporkan, sebanyak 564 kes penipuan dalam talian direkodkan di negeri itu bagi tempoh tiga bulan pertama tahun ini membabitkan kerugian sebanyak RM14.6 Juta.


Bakal jemaah haji perlu jaga nama baik negara

PUTRAJAYA, 14 Mei- Bakal jemaah haji Malaysia perlu menjaga nama baik negara dan tidak melakukan perbuatan menyalahi undang-undang termasuk menyalah guna visa umrah atau pelancongan.Pengarah Eksekutif Lembaga Tabung Haji, Datuk Seri Syed Saleh Syed Abdul Rahman berkata, perbuatan tersebut bukan sahaja melanggar undang-undang negara Arab Saudi, malah akan mengeruhkan hubungan baik antara kedua-dua negara."Kita nak melakukan ibadah, tapi pada masa sama kita lakukan dengan cara melanggar peraturan dengan mencuri masuk.Ia tidak kena, kerana kita mahukan ibadah yang sempurna yang diterima Allah untuk dapatkan haji yang mabrur," katanya.Beliau bercakap kepada pemberita selepas merasmikan Kursus Perdana Haji Peringkat Wilayah Persekutuan di Masjid Putra, di sini, malam tadi.

(Datuk Seri Syed Saleh Syed Abdul Rahman, Pengarah Eksekutif TH)

Tambah Datuk Seri Syed Saleh, perkara tersebut tidak boleh dipandang remeh kerana pihak berkuasa negara itu akan menjalankan pemeriksaan dan berhak untuk mengambil tindakan sewajarnya.Sementara itu beliau memaklumkan, kira-kira 1,600 bakal jemaah haji menyertai kursus perdana anjuran Lembaga Tabung Haji tersebut yang dilaksanakan secara berperingkat di seluruh negara bermula 29 April hingga hari ini.Manakala penerbangan pertama jemaah haji negara adalah pada 21 Mei ini.


Rakyat teruja bertemu PM pada majlis rumah terbuka di Terengganu

KUALA TERENGGANU, 14 Mei- Majlis Rumah Terbuka Malaysia Madani 2023 yang berlangsung di Terengganu semalam merekodkan kehadiran lebih 25,000 pengunjung.Selain dapat menikmati beraneka juadah, rata-rata pengunjung menzahirkan keterujaan mereka apabila dapat beramah mesra dengan Perdana Menteri, Datuk Seri Anwar Ibrahim."Perasaan saya teruja sebab ini pertama kali saya datang ke majlis yang besar sebegini dan dapat berjumpa sendiri dengan Datuk Seri Anwar Ibrahim," kata Mohd Izzudin Kamal."Teruja sangat sebab pertama kali dapat berjumpa Datuk Seri Anwar Ibrahim secara bersemuka.Makanan juga sedap, macam-macam ada," ujar seorang lagi pengunjung, Siti Nur Umi Nabihah Abd Aziz.Lebih menarik, terdapat pengunjung yang sanggup menyewa bas dari Pahang untuk bersama-sama memeriahkan majlis rumah terbuka berkenaan."Kami datang seramai 88 orang untuk meraikan hari raya bersama Datuk Seri Anwar Ibrahim dan rakyat di Terengganu.Kami bertolak pukul 10.00 pagi, jalan-jalan bawa peserta rombongan dan sampai sini lebih kurang pukul 6.00 petang," kata Maheswaran Ramachandran.

(Perdana Menteri, Datuk Seri Anwar Ibrahim bersalaman dengan pengunjung Rumah Terbuka Malaysia Madani 2023 di sini / Foto BERNAMA)

Rumah Terbuka Malaysia Madani 2023 merupakan anjuran Jabatan Perdana Menteri dan diterajui Kementerian Perdagangan Dalam Negeri dan Kos Sara Hidup (KPDN) dengan kerjasama kerajaan negeri.Terdahulu, Perdana Menteri tiba di perkarangan Dewan Perdana Universiti Sultan Zainal Abidin (UNISZA) kira-kira pukul 8.50 malam, disambut Menteri Besar Terengganu, Datuk Seri Dr Ahmad Samsuri Mokhtar diiringi Timbalan Perdana Menteri Datuk Seri Dr Ahmad Zahid Hamidi serta menteri-menteri kabinet.

Istimewanya Perdana Menteri turut sama menyanyikan lagu 'Oh Azizah' pada majlis tersebut.


Peruntukan tambahan RM50 juta kepada penduduk terjejas banjir

KUALA NERUS, 13 Mei- Perdana Menteri Datuk Seri Anwar Ibrahim mengumumkan peruntukan tambahan RM50 juta kepada penduduk terjejas banjir di Terengganu.Sebelum ini kerajaan pusat telah meluluskan peruntukan dengan jumlah yang sama awal tahun ini.Jumlah Itu menjadikan keseluruhan bantuan Kepada penduduk terjejas banjir di Terengganu berjumlah RM100 juta."Saya dimaklumkan oleh Menteri Besar Terengganu Datuk Seri Dr Ahmad Samsuri Mokhtar, duit bantuan tidak cukup."Jadi malam ini saya tambah lagi RM50 juta, jadi keseluruhannya RM100 juta. Saya tahu berlaku kelewatan bantuan oleh Agensi Pengurusan Bencana Negara (NADMA) dan akan minta pihak berkaitan perhalusi segera bantuan," katanya pada ucapan perasmian Majlis Rumah Terbuka Malaysia Madani di Universiti Sultan Zainal Abidin (UNISZA).


Bakul Rahmah manfaat lebih 80,000 ketua isi rumah kumpulan miskin tegar

KUALA NERUS, 13 Mei - Sebanyak 1,600 Bakul Rahmah diagihkan kepada kumpulan sasar di sekitar Kuala Terengganu.Inisiatif itu selari dengan konsep Madani yang mengutamakan kesejahteraan rakyat menerusi elemen kasih sayang dan kebajikan tanpa ada yang terpinggir, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub. Lebih 80,000 ketua isi rumah daripada kumpulan miskin tegar dan golongan sasar menerima manfaat menerusi inisiatif Bakul Rahmah yang dilancarkan pada 27 Februari lalu secara berperingkat di seluruh negara.Sasaran seramai 130,000 penerima bagi fasa satu dijangka akan selesai diagihkan dalam masa terdekat."Kita menggunakan mekanisme yang ada e-kasih ada juga laporan data daripada kebajikan masyarakat, kita juga ada data KPDN sendiri dan dan lebih daripada itu kita juga menggunapakai senarai yang dikemukakan wakil rakyat peringkat Dewan Undangan Negeri (DUN) dan perlimen mereka lebih tahu isi rumah yang perlu mereka bantu," kata Salahuddin di sini.

Beliau berkata demikian selepas menyempurnakan "Flag Off" Lori Rahmah peringkat Negeri Terengganu di Universiti Sultan Zainal Abidin (UNISZA) Kuala Nerus.


Indeks kebebasan media RSF : Malaysia naik 40 anak tangga

KUALA TERENGGANU, 13 Mei- Kedudukan Malaysia meningkat 40 anak tangga menerusi Indeks Kebebasan Media Dunia 2023 antara pemangkin pelabur asing ke negara ini.Mengikut laporan Wartawan Tanpa Sempadan (RSF), Malaysia berada pada tangga ke-73 berbanding 113 pada tahun sebelumnya.Menteri Komunikasi Digital Fahmi Fadzil berkata, "ia adalah pencapaian yang paling baik dalam sejarah media sekaligus menduduki kedudukan tertinggi di ASEAN."Pencapaian membanggakan itu membuktikan tatakelola pentadbiran negara dan media yang telus dengan memaparkan berita dan informasi tanpa berselindung.Untuk rekod, RM170 billion pelaburan asing dicatatkan sejak November 2022."Saya yakin akan bagi keyakinan tambahan pada pelabur media di Malaysia akan menjalankan tugas sebagai salah satu tiang seri demokrasi dan tidak akan berselindung termasuk tatakelola dan bagi keyakinan kepada pelabur lain," katanya dalam majlis Townhall bersama pegawai bawah kementerian Komunikasi dan Digital di sini.Beliau turut meluangkan masa menjadi tetamu konti stesen radio Terengganufm.


Kawasan hutan seluas 30 hektar terbakar akibat cuaca panas

PEKAN, 13 Mei - Kira-kira 30 hektar kawasan hutan berhampiran Ladang KMT Jalan Pekan-Nenasi, Pekan dilaporkan terbakar akibat cuaca panas.Pengarah Jabatan Bomba dan Penyelamat Malaysia (JBPM) Pahang Datuk Dr Wan Mohammad Zaidi Wan Isa berkata, pihaknya menerima panggilan kecemasan berkaitan kejadian kira-kira pukul 7.55 pagi.Beliau berkata seramai 26 pegawai dan anggota Balai Bomba dan Penyelamat Pekan, Peramu, Nenasi serta Gebeng bergegas ke lokasi kejadian bagi operasi memadam yang masih dilakukan sehingga kini.

(Anggota bomba ketika menjalankan operasi pemadaman kebakaran hutanberhampiran Ladang KMT Jalan Pekan-Nenas/FOTO BOMBA)

Menurut beliau, lokasi merupakan kawasan tanah gambut yang menyebabkan kawasan mudah terbakar sekiranya cuaca panas dan terdapat punca nyalaan.Tambah beliau, operasi pemadaman turut menerima bantuan daripada 11 pekerja ladang selain badan bukan kerajaan (NGO) yang menerbangkan dron bagi memantau lokasi kebakaran dari udara."Pihak kita juga menerima bantuan dron daripada pihak pertubuhan bukan kerajaan(NGO) bagi memantau lokasi kebakaran dari udara," katanya,Pengarah JBPM Pahang, Datuk Dr Wan Mohammad Zaidi Wan Isa turut hadir ke lokasi kejadian.


Unit Pusat TVET ditubuh, selaras pengambilan pelajar dan kursus

KUALA TERENGGANU, 13 Mei- 1,290 Institut Pendidikan dan Latihan Teknikal dan Vokasional (TVET) di seluruh negara akan diselaraskan dari segi pengambilan pelajar serta kursus TVET dengan kadar segera. Oleh itu satu Unit Pusat TVET akan diwujudkan bawah kementerian sumber manusia bagi mewujudkan peluang pekerjaan atau kebolehpasaran pelajar lepasan TVET.Timbalan Perdana Menteri Datuk Seri Dr Ahmad Zahid Hamidi berkata, penyelarasan itu menentukan agar tidak berlaku persaingan dan kesamaan kursus.Ia penting kerana melibatkan 257,000 pelajar TVET diseluruh negara ketika Ini.Perlaksanaan penyelarasan ini akan dilakukan bermula Julai dan ogos Ini. "Kabinet telah memutuskan, pihak industri menawarkan kursus-kursus yang sesuai dalam bidang pada syarikat atau sektor pengilangan atau sektor perkhidmatan yang akhirnya lepasan TVET ini tidak lagi menganggur," katanya kepada pemberita selepas menyaksikan Majlis menandatangani Moa antara Kolej Ketengah Sdn Bhd, dengan Eastern Steel Sdn Bhd Dan Seri Pacific Hotel Kuala Lumpur di Kuala Terengganu.Kerjasama itu turut membantu golongan belia khususnya di Wilayah Lembaga Kemajuan Terengganu Tengah (KETENGAH) untuk mendapatkan pekerjaan Dan pengalaman dalam bidang yang diceburi.


Mayat pelajar lemas, ditemukan

TELUK INTAN, 13 Mei- Mayat pelajar tingkatan dua yang hilang di Sungai Perak, Teluk Intan malam tadi ditemukan pada pukul 4.45 petang tadi.Mayat mangsa ditemukan kira-kira 60 meter dari lokasi dilaporkan lemas dan dipercayai telah terjatuh ke dalam sungai.Ketua Polis Daerah Hilir Perak, ACP Ahmad Adnan Basri berkata, "mayat mangsa ditemukan oleh pasukan mencari dan menyelamat (SAR) dalam keadaan terapung."Waris telah mengesahkan identiti mangsa selepas proses pengecaman dibuat.Kemudian, mayat mangsa dihantar ke Jabatan Forensik Hospital Teluk Intan untuk proses bedah siasat. Malam tadi, bapa mangsa menerima panggilan telefon daripada pihak sekolah mengenai beg milik pelajar berkenaan yang ditemukan penduduk kampung di Jeti Kampung Terengganu, di sini.

(Mayat mangsa ditemukan oleh pasukan mencari dan menyelamat (SAR)


Saman terhadap guru meningkat, NUTP saran tingkat kefahaman undang-undang

KUALA LUMPUR, 13 Mei - Guru disaran tingkatkan kefahaman tentang literasi undang-undang melibatkan sektor pendidikan, susulan trend kenaikan saman terhadap mereka meningkat sejak dua tahun lalu.Presiden NUTP Aminuddin Awang berkata pihaknya telah menerima aduan saman terhadap guru berhubung beberapa isu berkaitan perkhidmatan, isu mengajar, menjalankan kokurikulum serta menguruskan sekolah dan setakat Mei ini lapan aduan telah diterima oleh organisasi berkenaan."Ada dari lembaga pengelola sekolah kepada guru, ada daripada guru kepada guru. saya nak tekankan tentang pentingnya dari segi pengetahuan berkaitan undang-undang ni kepada guru , kadang-kadang dia tahu benda tu tak boleh buat,""Dan pihak kami pun sedar sekiranya seseorang guru itu disaman, untuk mendapatkan khidmat guaman di luar pun cukup tinggi dan ada kemungkinan sampai tahap guru ini tidak mampu membiayai jumlah kos perbicaraan tersebut," katanya ketika ditemui pada Majlis Rumah Terbuka NUTP 2023 di sini.

Beliau berkata di NUTP ada menyediakan khidmat guaman kepada ahlinya, namun akan melihat kepada isu yang berkaitan sahaja dan dana ini diperoleh daripada tabung tindakan perusahaan di bawah organisasi tersebut."Jadi apa yang saya lihat yang boleh dilakukan adalah di peringkat maktab atau Institusi Pendidikan Guru (IPG) boleh diberikan kursus tentang undang-undang bagi mengelakkan mereka (guru) ini disaman apabila berkhidmat di sektor pendidikan nanti. Kandungan perkara yang patut diajar kepada bakal guru diberikan lebih berkaitan undang-undang.“Perkara ini juga perlu disebarluaskan kepada mereka (guru) yang sudah berada dalam sektor pendidikan. Cuma setakat ini, kursus ini hanya pilihan dan ditawarkan di beberapa institusi sahaja serta jumlahnya pun terhad," katanya.


Jakim diarah buat laporan kepada SKMM, berkaitan "ustazah" kongsi kandungan melampau

PUTRAJAYA, 13 Mei - Penglibatan individu wanita yang menjadi pentadbir akaun Telegram mempunyai perkongsian tidak sepatutnya, dipandang serius.Sehubungan itu, Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar mengarahkan Jabatan Kemajuan Islam Malaysia (Jakim) untuk membuat laporan kepada Suruhanjaya Komunikasi Multimedia Malaysia (SKMM) berkaitan kandungan yang terkandung dalam media sosial untuk tindakan lanjut.“Saya juga telah mengarahkan Jakim untuk memanggil dan membuat pertemuan bersama pihak yang berkaitan dengan memberikan nasihat serta bimbingan,” katanya dalam kenyataan.Menerusi kenyataan tersebut beliau turut menasihati pihak terlibat agar punyai rasa malu dan menjaga akhlak sebagai umat Islam. Tambahnya lagi, masyarakat dinasihatkan supaya mengehadkan perbincagan di laman sosial dan tidak membincangkan perkara seperti hubungan intim suami isteri secara terbuka.

Sebelum ini tular di media sosial bahawa terdapat perkongsian seorang wanita dengan nama Ustazah Fatin Fauzi sering memuat naik kandungan mengandungi unsur lucah melampau secara terbuka di media sosial kononnya memberi motivasi isu rumahtangga.Malah, wanita berkenaan turut mencipta sebuah grup di Telegram untuk dijadikan sebagai tempat para suami isteri meluahkan masalah berkaitan hubungan intim tanpa tapisan.


Enam stesen LRT di Lembah Klang dibuka semula

KUALA LUMPUR, 13 Mei- Operasi perkhidmatan Transit Aliran Ringan (LRT) di enam stesen laluan Ampang/Sri Petaling, melibatkan stesen Bandaraya, Sultan Ismail, PWTC, Titiwangsa, Sentul dan Sentul Timur, telah dibuka semula kepada pengguna.Ia susulan kerja pembaikan sementara (fasa pertama) struktur jejambat dan landasan yang rosak berhampiran stesen LRT Bandaraya telah pun selesai.Rata-rata pengguna tren yang ditemui di stesen LRT Bandaraya hari ini amat bersyukur perkhidmatan LRT di laluan berkenaan beroperasi seperti biasa.Mereka mengharapkan kerja-kerja pembaikan menyeluruh (fasa kedua) struktur landasan juga dapat siap sepenuhnya dalam tempoh terdekat.Menurut pengguna tren Khairul Afwadi, "saya hendak bagitahu memang amat memuaskan dalam beberapa bulan ini, tapi kira puas hati untuk dua hari ini. Alhamdulillah bersyukur sangat boleh naik tren kembali semula."Bagi Zai yang ditemui pemberita, "hari ini rasa terkejut, tapi gembira juga sebab memudahkan. Saya ingat nak ke Masjid Jamek tapi rupanya kena berhenti dekat stesen Bandaraya. Kemudian naik bas percuma."Terdahulu, operasi perkhidmatan LRT di enam stesen itu telah dihentikan sejak 2 April lepas, susulan tren-tren yang beroperasi tidak dapat lagi memenuhi kriteria pengoperasian dan terpaksa dikeluarkan daripada perkhidmatan atas faktor keselamatan.


Pulau Bangau, lokasi tumpuan burung hijrah

TELUK INTAN, 13 Mei- Di Perak, salah satu kawasan yang semakin menjadi tumpuan burung hijrah adalah di Pulau Bangau, Teluk Intan.Pulau itu mempunyai keluasan 14.3 hektar, dan menjadi pilihan kerana kedudukannya yang strategik kerana berada di tengah-tengah Sungai Perak.Menurut bekas guru yang kini merupakan pemandu pelancong di Pulau Bangau, Muhammad Sahril Mustafa, "kebiasaannya burung hijrah akan singgah di pulau berkenaan antara bulan November dan Disember."Lokasi, Iklim dan sumber makanan juga merupakan antara faktor berlakunya migrasi burung."Namun berbeza tahun ini, spesis tersebut dapat dilihat sepanjang masa kerana sudah mula membiak di kawasan tersebut.Meskipun, saiz burung hijrah lebih besar berbanding burung residen, namun hubungan kedua-duanya adalah baik dan harmoni kerana tidak merasa terancam antara satu sama lain."Sekarang ini burung-burung hijrah dah mula datang ke Pulau Bangau. Antaranya dari India, Vietnam, dan Thailand."Burung seperti Enggang Asia, Burung Pucung Kuak, ini sebenarnya akan melawat dahulu kawasan tersebut sesuai mengikut ekologi sebelum dijadikan sebagai habitatnya."Spesies burung hijrah akan bertelur dan menetas di kawasan pulau seterusnya menetap dalam tempoh dua sehingga tiga bulan.Selepas tempoh tersebut, kawanan burung itu meneruskan perjalanan merentasi benua lain bagi mencari tempat persinggahan yang sesuai untuk membiak dan mencari makanan.Setiap tahun populasi burung hijrah yang singgah di Pulau Bangau meningkat antara 20 ke 30%.Potensi yang ada di Pulau Bangau turut menarik minat Pihak Universiti Malaya dan Institut Darul Ridzuan (IDR) untuk melaksanakan kajian berkenaan kewujudan burung hijrah di kawasan tersebut.


PM tiada masalah isytihar harta

KUALA LUMPUR, 13 Mei- Perdana Menteri, Datuk Seri Anwar Ibrahim menyatakan tidak mempunyai masalah untuk mendedahkan harta dimiliki.Malah tegasnya, beliau antara individu yang telah mengisytiharkan harta baru-baru ini bagi membuktikan ketelusan kepada rakyat."Saya tidak ada masalah, saya antara orang yang telah isytihar harta...yang tidak dia (Tun Mahathir). "Baru-baru ini saya isytiharkan harga rumah di Segambut berharga RM11 juta...jadi itu bukan rahsia, itu diketahui umum," katanya.

(Perdana Menteri, Datuk Seri Anwar Ibrahim bersalaman dengan para pengunjung yang hadir pada Majlis Rumah Terbuka Aidilfitri Malaysia Madani di Dataran Merdeka hari ini/Foto Bernama)

Beliau ditemui pemberita selepas menghadiri Program Aidilfitri Malaysia Madani anjuran Jabatan Agama Islam Wilayah Persekutuan (JAWI) di Dataran Merdeka, di sini hari ini.

Anwar juga berkata tindakan bekas Perdana Menteri, Tun Dr Mahathir Mohamad mencabar beliau mendedahkan kekayaan dimiliki, disifatkan sebagai hanya menegakkan benang yang basah.


Masalah akses internet ketika banjir, tindakan segera diambil

KUALA NERUS, 13 Mei- Kerajaan akan mengambil langkah segera sebagai persediaan kemungkinan berlaku gangguan akses komunikasi dan rangkaian internet di kawasan yang sering dilanda banjir.Masalah utama tersebut adalah melibatkan penduduk terjejas banjir yang mengalami kesukaran untuk berkomunikasi terutama menghubungi pihak keselamatan melibatkan urusan perpindahan ke pusat pemindahan sementara (PPS).Menteri Komunikasi dan Digital (KKD) Fahmi Fadzil berkata, pihaknya sudah mengenal pasti beberapa kaedah untuk mengatasi masalah itu."Saya nak minta pihak Suruhanjaya Komunikasi dan Multimedia Malaysia (SKMM) untuk gunakan teknologi yang sedikit berbeza. Tidak semestinya hanya berharap kepada janakuasa untuk membekalkan tenaga."Jadi apabila berlaku banjir, telekomunikasi kawasan yang mengalami banjir itu tidak akan terjejas. Saya akan minta pihak SKMM untuk beri maklum balas dan akan usaha perkara ini diselesaikan," katanya selepas Majlis Bersama Wakil Masyarakat di sini.


Cuaca panas tidak jejas petani, penternak dan nelayan secara keseluruhan

PASIR PUTEH, 13 Mei- Cuaca panas yang melanda negara ketika ini tidak memberi kesan kepada kegiatan para petani, penternak dan nelayan secara keseluruhan. Bagaimanapun Menteri Pertanian dan Keterjaminan Makanan (MAFS), Datuk Seri Mohamad Sabu berkata masih terlalu awal untuk membuat rumusan mengenai perkara itu kerana fenomena tersebut dijangka hanya akan berakhir Ogos depan.Jelas beliau, pihaknya akan terus membuat pemantauan terhadap situasi berkenaan supaya langkah penyelesaian sewajarnya dapat diambil bagi memastikan sumber rantaian bekalan makanan negara tidak terganggu."Setakat ini maklumat yang kita perolehi belum terjejas lagi, El Nino dijangka sampai Ogos. Jadi mungkin kita semua akan pantau, termasuk kaji cuaca dan sebagainya."Nasihat juga akan diberikan dari semasa ke semasa," katanya selepas Majlis Jalinan Mesra Madani bersama nelayan di Pelabuhan Perikanan Lembaga Kemajuan Ikan Malaysia (LKIM) Tok Bali, Pasir Puteh. Sementara itu, pada majlis berkenaan, Datuk Seri Mohamad turut meluluskan peruntukan sebanyak RM600,000 bagi pembinaan tiga lokasi unjam di Kelantan. Inisiatif tersebut dijangka akan memberi manafaat kepada hampir 4,000 nelayan di sekitar kawasan Tumpat, Bachok dan Kota Bharu.


BN mesti tampilkan calon wibawa untuk menang - Mohamad

SEREMBAN, 13 Mei- Barisan Nasional (BN) akan menampilkan calon yang berwibawa serta mesti membawa kemenangan kepada parti itu bagi menghadapi Pilihan Raya Negeri (PRN) yang bakal berlangsung di enam buah negeri tahun ini.Menurut Timbalan Pengerusi BN, Datuk Seri Mohamad Hasan, proses penyaringan calon perlu dilakukan dengan sebaik mungkin bermula di peringkat negeri."Kali ini tugas lebih berat lagi kerana kita mesti memilih calon yang mesti menang bukan boleh menang. Maknanya, calon sekarang ini membawa nama parti kerana persepsi terhadap parti.Jadi, kita mesti letak calon yang mesti menang bukan sebarang calon, maka penyaringan calon di peringkat negeri di bahagian masing masing itu perlu dilakukan dengan sebaik yang mungkin," kata Mohamad kepada pemberita pada Majlis Mesyuarat Agung PIBG, di Sekolah Kebangsaan Taman Tuanku Jaafar Ke-26, di sini.Dalam pada itu, Datuk Seri Mohamad Hasan berkata, jumlah kerusi yang akan ditandingi antara BN dan Pakatan Harapan (PH) dalam PRN akan datang masih belum ditentukan, sebaliknya perlu memantapkan jentera parti bagi menghadapi PRN tersebut.


Orang ramai dipelawa meriahkan Rumah Terbuka Malaysia Madani Selangor, esok

GOMBAK, 13 Mei- Jabatan Penerangan (JaPen) Selangor menggerakkan unit kenderaanya Info On Wheel (IOW), membantu membuat hebahan umum mempelawa orang ramai memeriahkan acara kemuncak sambutan Rumah Terbuka Malaysia Madani Negeri Selangor, di Taman Sri Gombak, esok.Pengarahnya, Normaizatulakmal Tujad berkata lokasi hebahan dibuat sekitar kawasan gombak, Selayang dan Hulu Klang."Kami sebagai agensi yang telah dilantik tentulah mengharapkan kehadiran pengunjung yang ramai, melimpah ruah."Sasaran kita 20,000 hingga 30,000 orang hadir, merapatkan ukhwah dan itu antara elemen yang ditekankan Malaysia Madani dan datanglah beramai-ramai rakyat negeri Selangor," katanya.

Beliau berkata demikian selepas meninjau persiapan Rumah Terbuka Malaysia Madani Negeri Selangor, di sini.Dalam masa sama, menurut Normaizatulakmal, hebahan umum berkaitan risiko serangan strok haba dan langkah-langkah pencegahan turut dilakukan.


LISC 2023 berlangsung meriah

LABUAN, 13 Mei- Labuan International Sea Challenge (LISC) 2023 bermula pagi tadi dengan beberapa acara telah berlangsung di perkarangan pantai Kompleks Sukan Laut Antarabangsa, di sini.Antaranya pertandingan Ragbi Pantai lima sebelah membabitkan tiga kategori iaitu Terbuka Lelaki, Terbuka Wanita dan Campuran dengan penyertaan daripada 22 pasukan.Selain itu, bagi acara Bola Tampar ia melibatkan dua kategori iaitu pasukan lelaki terbuka dan pasukan wanita terbuka.Manakala, bagi acara Petanque Pantai sebanyak 57 pasukan terlibat dalam pertandingan itu, membabitkan dua kategori iaitu “Double Open” dan “Double Open” bawah 18 tahun.Sementara itu, acara utama yang telah berlangsung iaitu Cabaran Renang Merentasi Pulau Papan disertai hampir 100 orang peserta.Pelepasan acara berkenaan disempurnakan oleh Ketua Pegawai Ekskutif Perbadanan Labuan Tn Hj Rithuan Mohd Ismail.Dalam pada itu, pelbagai acara sampingan juga turut berlangsung antaranya Pertandingan sukaneka Pantai dan karnival kesihatan.

(Labuan International Sea Challenge (LISC) 2023)


KPKT lulus RM8.94 juta, selenggara kolam tadahan air seluruh Johor

JOHOR BAHRU, 13 Mei- Sejumlah RM8.94 juta diluluskan Kementerian Pembangunan Kerajaan Tempatan (KPKT) untuk penyelenggaraan kolam tadahan air seluruh Johor.Peruntukan melibatkan 28 projek kolam tadahan air, disalur kepada 16 Pihak Berkuasa Tempatan (PBT) negeri itu.Timbalan Menteri KPKT, Akmal Nasrullah Mohd Nasir berkata, 28 kolam tadahan air berkenaan perlu siap tahun ini kerana termasuk dalam Belanjawan 2023."Pada masa sama, saya masih mengalu-alukan YB Datuk Bandar sekiranya ada lagi senarai kolam takungan yang mana bersesuaian untuk kita selenggara lagi, tambah lagi, Insya-Allah yang itu kalau rezeki baik, hari isnin kita boleh terus teliti," katanya.

Beliau berkata demikian kepada pemberita selepas Penyerahan Peruntukan Projek Kolam Tadahan Pangsapuri Taman Larkin Idaman, Plot C, di sini hari ini.Sejumlah RM500,000 diluluskan KPKT untuk menyelenggara kolam tadahan pangsapuri berkenaan, yang turut melibatkan kerja mendalam dan membina semula kolam bagi mengelak hakisan.Ia dijangka siap pada November.


Perak kaji pelaksanaan sifar beg plastik

BATU GAJAH, 13 Mei- Kerajaan negeri Perak sedang mengkaji pelaksanaan sifar penggunaan beg plastik di semua premis dan sektor perniagaan di negeri itu.Ia susulan pengumuman Menteri Sumber Asli, Alam Sekitar dan Perubahan Iklim, Nik Nazmi Nik Ahmad bahawa kerajaan Persekutuan menyasarkan tiada penggunaan beg plastik menjelang 2025 di seluruh negara dalam sektor perniagaan.Menurut Pengerusi Jawatankuasa Perumahan dan Kerajaan Tempatan Negeri, Sandrea Ng Shy Ching, polisi tersebut akan dibawa dalam mesyuarat exco dan dibincangkan supaya kaedah pelaksanaannya nanti boleh diteliti serta diselaraskan dengan peringkat Persekutuan."Sangat penting untuk bagaimana kita memastikan agensi kerajaan dan orang awam bersedia supaya ia dapat berjaya.Kita sedang dalam usaha merangka dan juga kita banyak ambil kira faktor dari segi perkembangan sains dan teknologi apabila kita nak melarang penggunaan sesuatu bahan itu," kata Sandrea ketika merasmikan Eco Green Market di Pasar Awam Batu Gajah.

(Pengerusi Jawatankuasa Perumahan dan Kerajaan Tempatan Negeri, Sandrea Ng Shy Ching ditemui mediaketika merasmikan Eco Green Market di Pasar Awam Batu Gajah)

Ujarnya, pengalaman Pihak Berkuasa Tempatan (PBT) dalam melaksanakan kempen berkaitan sebelum ini akan diambil kira bagi memastikan pelaksanaannya lebih efektif.Berikutan PBT antara agensi pelaksana yang paling rapat dengan komuniti dan sentimen pengguna boleh dikenalpasti.


Proses perolehan aset LCS dan LMS harap dipercepat - Shaiful Nizam

KUANTAN, 13 Mei - Tentera Laut Diraja Malaysia (TLDM) Wilayah 1 berharap proses perolehan aset kapal tempur pesisir (LCS) dan Kapal Misi Pesisir (LMS) Batch II dapat dipercepatkan. Aset baharu itu diperlukan bagi memantapkan lagi pertahanan daripada segi keselamatan dan kedaulatan negara daripada sebarang ancaman luar. Timbalan Panglima Wilayah Laut 1, Laksamana Pertama Shaiful Nizam bin Abdul Manan berkata, aset sedia ada sudah usang dan memerlukan penyelenggaraan rapi dan ia akan melibatkan perbelanjaan besar yang besar. Bagaimanapun katanya, bagi menjamin keselamatan negara, aset-aset tersebut sentiasa diselenggara mengikut jadual yang ditetapkan. "Cabaran terkini adalah untuk menentukan aspek operasi di lapangan itu berjalan, pada masa sama fokus untuk meningkatkan keupayaan aset TLDM itu sedang berlangsung secara umum, saya kira dalam  maklumat-maklumat  yang sedang disebar luaskan pada ketika ini saya rasa semua tahu."Bahawa kita menunggu aset-aset baharu khususnya melibatkan kapal LCS ..kapal LMS kumpulan 2, jadi ini antara aset-aset baharu yang akan diketengahkan dan akan cuba dipercepatkan proses perolehannya di peringkat TLDM secara umum lah,"kata Shaiful di sini. Seiring dengan teknologi kini, TLDM harus ke depan dalam aspek pembangunan perolehan aset-aset baharu.

(Shaiful bercakap kepada pemberita selepas perasmian Hari Terbuka Armadasempena Hari Ulang Tahun TLDM ke-89 peringkat Markas Wilayah Laut 1di Pangkalan TLDM Tanjung Gelang, di sini)

Lebih 5,000 pengunjung hadir ke Hari Terbuka Armada di Pangkalan TLDM pada hari pertama dan akan berakhir esok.


Program Eco Green Market, terima sambutan baik

BATU GAJAH, 13 Mei- Pelaksanaan Eco Green Market merancakkan lagi aktiviti kitar semula dalam kalangan komuniti setempat dengan menukar barangan kitar semula kepada barangan keperluan harian.Inisiatif yang digerakkan seawal tahun 2017 oleh Majlis Daerah Batu Gajah (MDBG) itu, berjaya mengumpul 13 tan sisa kitar semula tidak termasuk sisa elektronik (e-waste).Menurut Pengerusi Jawatankuasa Perumahan dan Kerajaan Tempatan Negeri, Sandrea Ng Shy Ching, program tersebut dimantapkan lagi dengan pelantikan 33 Eco Warrior yang terdiri daripada agensi kerajaan, syarikat swasta dan institusi pendidikan."Pendekatan yang digunakan adalah menggalakkan komuniti dan pihak swasta untuk bawa barang kitar semula, hantar kepada pihak majlis dan ditukar dengan kupon yang boleh ditukar dengan barang keperluan harian, barang makanan.Ini satu pendekatan untuk galakkan bahawa komuniti dan pihak swasta nampak nilai-nilai pada bahan yang boleh dikitar semula selain membantu majlis dalam kurangkan sisa pepejal. Ayuh bantu kita bersama-sama dalam meluaskan pendekatan yang mesra alam," kata Sandrea kepada pemberita ketika merasmikan Eco Green Market di Pasar Awam Batu Gajah.

(Menerusi inisiatif tersebut, komuniti setempat boleh menukar barangan kitar semulakepada barangan keperluan harian)

Hadir sama Yang Dipertua Majlis Daerah Batu Gajah, Mohamad Razif Ramli.Ujarnya, pelaksanaan program tersebut dilihat bertepatan bagi menjaga persekitaran yang mampu memberi kesan kepada perubahan iklim yang tidak menentu ketika ini.


Tamatkan perkhidmatan jika terlibat kes buli

SEREMBAN, 13 Mei - Tindakan tegas termasuk menamatkan perkhidmatan boleh dikenakan terhadap mana-mana anggota atau pelatih tentera yang terlibat dalam kes buli.Menteri Pertahanan Datuk Seri Mohamad Hasan berkata, tindakan tersebut boleh diambil sekiranya terbukti melalakukan kes buli serta anggota atau pelatih tentera yang terlibat tidak mengendahkan larangan dan terma ketika dalam perkhidmatan."Organisasi masing masing itu memantapkan pengurusan agar kes buli ini dapat dikurangkan atau dapat kita tiadakan dan sudah semestinya setiap organisasi ada kita punya prosedur operasi standard (SOP) pelanggaran disiplin."Jadi jika didapati pelanggaran itu jelas dilanggar oleh mereka yang terlibat maka pihak perkhidmatan akan mengambil sebarang tindakan atau apa juga tindakan selaras dengan kesalahan yang dilakukan jadi ada tahap sampai dibuang keje jika kes yang mereka lakukan itu benar-benar melanggar SOP perlembagaan," kata Mohamad mengulas kejadian pukul melibatkan pelatih tentera darat yang berlaku di sebuah kem tentera, di Port Dickson.Jelasnya, pihak polis serta pihak perkhidmatan tentera darat kini sedang menjalankan siasatan dalaman mengenai perkara tersebut.

(Mohamad ditemui pada Majlis Mesyuarat Agung PIBG,di Sekolah Kebangsaan Taman Tuanku Jaafar, di sini)


Inisiatif Payung Rahmah, beri impak positif rantaian ekonomi negara

KUALA TERENGGANU, 13 Mei- Inisiatif Payung Rahmah yang mula dilaksanakan sejak Januari lalu memberi impak positif dalam rantaian ekonomi negara. Ia sekali gus mewujudkan senario menang-menang dalam kalangan pemain industri. Menteri Perdagangan Dalam Negeri dan Kos Sara Hidup, Datuk Seri Salahuddin Ayub menyifatkan pelaksanaan inisiatif itu memberi nilai tambah kepada perbelanjaan isi rumah. Bukan sahaja meringankan beban kewangan, malah mampu memberi peluang kepada keluarga terlibat mendapatkan produk dan perkhidmatan lain pada harga lebih rendah. "Ramai datang berbanding keadaan biasa membeli belah, jadi ini juga membantu ekosistem ekonomi menjadi lebih rancak. "Jadi Alhamdulillah Payung Rahmah menjadi jentera ekonomi yang dapat menjana, bagi mewujudkan rantaian ekonomi pembelian yang sihat. Semua menang, industri dapat tingkatkan jualan, rakyat dapat menikmati harga yang telah diberi potongan," katanya.

Terdahulu beliau menjadi tetamu di konti TerengganuFM. Sementara itu, Salahuddin berhasrat menjadikan anak muda sebagai Duta Rahmah sejajar manfaat yang diperoleh melalui pelbagai inisiatif, bawah Payung Rahmah.


Kajian Tindakan Teknik 12 Langkah, martabat inovasi pendidikan

LABUAN, 13 Mei- Jabatan Pendidikan Labuan komited menyokong inisiatif warganya memartabat inovasi pendidikan.Kejayaan pelaksanaan Kajian Tindakan Teknik 12 Langkah demi menambah baik amalan pengajaran pendidik, dilanjutkan ke peringkat sekolah rendah dan menengah agar dapat membantu pelajar mengatasi masalah pembelajaran subjek.Menurut Pengarah Pendidikan Labuan, Yusup Mohammad, inisiatif itu seiring dengan visi inovasi pembelajaran kementerian."Teknik ciptaan Pembimbing Pakar Peningkatan Sekolah Labuan, Suriani Alland Rice Oxley ini berteraskan 12 soalan."Peserta mampu mengenal pasti dan memperhalusi isu pembelajaran seterusnya melakukan intervensi melalui kreativiti dan inovasi," katanya kepada pemberita di sini.

(Teknik ciptaan Pembimbing Pakar Peningkatan Sekolah Labuan, Suriani Alland Rice Oxley ini berteraskan 12 soalan)


Program Aidilfitri Malaysia Madani@Dataran Merdeka meriah

KUALA LUMPUR, 13 Mei- Perdana Menteri, Datuk Seri Anwar Ibrahim menghadiri Program Aidilfitri Malaysia MADANI@Dataran Merdeka di ibu negara.Program berkenaan bermula pukul 10.00 pagi hingga 12.00 tengah hari tadi.Turut hadir Menteri di Jabatan Perdana Menteri (Hal Ehwal Agama) Datuk Dr. Mohd Na'im Mokhtar, Pengerusi Majlis Agama Islam Wilayah Persekutuan (MAIWP) Tan Sri Dr. Mohd Daud Bakar, Datuk Bandar Kuala Lumpur Datuk Kamarulzaman Mat Salleh dan Pengarah JAWI Datuk Mohd Ajib Ismail.Lebih 20,000 pengunjung menghadiri program tersebut melibatkan masyarakat pelbagai kaum dan agama termasuk pelancong asing.Pelbagai menu dan juadah disediakan di 120 gerai untuk dinikmati pengunjung dengan konsep "first come, first served".

(Program berkenaan bermula pukul 10.00 pagi hingga 12.00 tengah hari tadi)


Elakkan sentimen perkauman, berkempen secara sihat - Shamsul Iskandar

KUALA LUMPUR, 13 Mei- Calon pilihan raya diharap tidak membangkitkan sebarang sentimen perkauman semasa berkempen pada Pilihan Raya Umum (PRU) negeri akan datang.Ia bagi mengelak kekeliruan terhadap pengundi khususnya pengundi muda selain mampu menggugat keharmonian negara.Setiausaha Politik Kanan Perdana Menteri, Datuk Seri Shamsul Iskandar Mohd Akin berkata berdasarkan pengalaman lalu, beliau bimbang masih ada beberapa ahli politik menggunakan isu berkenaan dalam meraih undi."Saya harap PRU negeri akan datang, kita tidak akan berkempen sebegitu. Saya nyatakan ini supaya kedua-dua pihak baik pembangkang mahu pun kerajaan. Berkempenlah secara bersih.Kita sebagai wakil rakyat, kita jangan terlampau ekstrem kerana mahukan undi khususnya terhadap undi anak muda. Mereka ini, jika tidak dijelaskan maklumat dengan sempurna, mungkin akan terkeliru," kata Shamsul kepada pemberita selepas merasmikan Festival Peranakan Malaysia di Dewan Bahasa dan Pustaka pagi tadi.

(Setiausaha Politik Kanan Perdana Menteri, Datuk Seri Shamsul Iskandar Mohd Akin ditemui pemberitapada Festival Peranakan Malaysia di Dewan Bahasa dan Pustaka, pagi tadi)

Festival diadakan pada tarikh 13 Mei itu mengangkat tema perpaduan.Ia berjaya mengumpulkan lebih 300 Ahli dan AJK Persatuan Peranakan Baba Nyonya Malaysia dalam majlis yang buat pertama kalinya diadakan di luar negeri Melaka.


KKM jangka kes berkaitan cuaca panas meningkat

KOTA BHARU, 13 Mei- Kementerian Kesihatan Malaysia (KKM) menjangkakan kes penyakit berkaitan cuaca panas akan meningkat susulan cuaca panas melampau yang dijangka sehingga Ogos depan.Timbalan Menteri Kesihatan (KKM), Lukanisman Awang Sauni berkata setakat ini kes masih lagi dalam keadaan terkawal dan masih boleh ditampung di fasiliti KKM seluruh negara. "Fasiliti KKM terkawal dan hospital kita bersedia untuk menerima semua kes termasuk strok haba, kelesuan haba dan kekejangan haba," katanya kepada pemberita di sini.Tambahnya, setakat semalam, KKM merekodkan sebanyak 14 kes berkaitan cuaca panas membabitkan enam kes di Kelantan, lima di Sarawak manakala tiga kes di Sabah. Daripada jumlah berkenaan, empat kes merupakan strok haba, empat kes kelesuan haba dan kekejangan haba merekodkan sebanyak enam kes.Kesemua kes berkenaan telah dirujuk ke hospital dan telah pulih kecuali satu kes meninggal dunia melibatkan kanak-kanak berumur 11 tahun di Kelantan pada April lalu. Pihaknya bersedia bekerjasama dengan pelbagai pihak dalam menyebar luas maklumat berkenaan senario cuaca panas yang dialami Malaysia ketika ini.


Konvensyen Nasional Kerajaan Perpaduan, wujudkan kerajaan stabil

KUALA LUMPUR, 13 Mei- Konvensyen Nasional Kerajaan Perpaduan yang diadakan julung kalinya, esok bakal membuka lembaran baharu sejarah politik negara.Berlangsung di Dewan Merdeka, Pusat Dagangan Dunia (WTC) Kuala Lumpur, konvensyen merupakan usaha mewujudkan kesefahaman dan kerjasama lebih kukuh di peringkat pimpinan parti-parti politik yang membentuk Kerajaan Perpaduan.Ahli Majlis Pimpinan Pusat Keadilan, Datuk Romli Ishak berkata lebih 10,000 peserta daripada 19 parti politik gabungan Kerajaan Perpaduan dijangka hadir pada konvensyen berkenaan."Konvensyen ini matlamatnya satu saja, untuk memastikan perkataan perpaduan itu benar-benar diterjemahkan dalam sebuah kerajaan yang mantap. "Itu antara matlamatnya supaya rakyat melihat bahawa kerajaan ini bersatu padu, stabil dan tidak berprasangka tentang kerajaan ini."Walaupun kita pelbagai parti politik yang menganggotainya, dengan pelbagai ideologi tetapi matlamatnya satu, iaitu demi rakyat," katanya ketika menjadi tetamu rancangan terbitan RTM di Angkasapuri, Kota Media.

Hapus usaha gugat politik negaraSementara itu, Pengerusi Badan Perhubungan UMNO Negeri Selangor, Datuk Megat Zulkarnain Omardin, yakin konvensyen akan menjadi pentas terbaik mengahapuskan sebarang usaha mengganggu-gugat kestabilan politik negara.Pengerusi Badan Perhubungan UMNO Negeri Selangor, Datuk Megat Zulkarnain Omardin."Selain daripada tema, falsafah ini mesti difahami oleh rakyat. Kita boleh ada perbezaan ideologi. Ini pun kita ada dengar, tetapi Perdana Menteri sudah sebutkan mana-mana pihak yang mendakwa mempunyai sokongan cukup bagi menumbangkan Kerajaan Perpaduan membawa usul berkenaan ke Sidang Parlimen...beliau (PM) tidak akan menangguh Sidang Parlmen, tidak akan isytihar darurat...tapi 'we must call to a stop'"Ini tidak baik untuk kerajaan yang dipimpin oleh Perdana Menteri dan Ahli Jemaah Menteri unutk memacu negara ini ke arah yang lebih baik," katanya.


Kebakaran: Dua beradik termasuk seorang 'Sindrom Down' rentung

KOTA BHARU, 13 Mei- Dua beradik maut selepas kediaman didiami mereka terbakar di Kampung Mentuan Sering di sini pada pukul 8.30 malam tadi.Menurut Penolong Pengarah Operasi Jabatan Bomba dan Penyelamat Malaysia (JBPM) Kelantan, Mohd Wildan Azhari, mangsa Muhammad Huzaifah Ab Halim, 31 tahun dan adiknya, Aisyah Ab Halim, 22 tahun yang juga 'Sindrom Down' ditemukan dalam keadaan rentung."Api dapat dipadam sepenuhnya pada pukul 9.30 malam."Mayat dua beradik itu masing-masing ditemukan di ruang tamu dan tandas."Kedua-dua mayat terbabit diserahkan kepada polis untuk untuk tindakan lanjut," katanya kepada pemberita di sini.Sementara itu, sepupu mangsa, Siti Salwani Husin berkata dia terkilan tidak dapat menyelamatkan kedua-dua mangsa."Ketika api sedang marak di bahagian dapur, saya melihat Aisyah melambai meminta pertolongan di tepi tingkap."Saya meminta Aisyah untuk terjun keluar kerana api sedang marak namun dia tidak berbuat demikian," katanya.


Warga asing dipercayai lemas, mayat berjaya ditemukan

KUALA KEDAH, 13 Mei- Awak-awak bot warga Thailand yang dikhuatiri lemas pada semalam ditemukan di kedudukan 2.0 batu nautika dari Pulau Bidan, Yan, Kedah pukul 8.30 pagi tadi.Pengarah Zon Maritim Kuala Kedah, Komander Maritim Noor Azreyanti Ishak menerusi kenyataan berkata mayat tersebut ditemukan terapung oleh nelayan tempatan dengan masih lengkap berpakaian.Katanya, mayat mangsa dibawa naik ke bot penyelamat milik Angkatan Pertahanan Awam Malaysia (APM) berikutan keadaan laut yang agak teruk dan muara yang cetek.Mayat diserahkan kepada pihak Polis Diraja Malaysia (PDRM) untuk tindakan lanjut.Berikutan penemuan itu operasi mencari dan menyelamat (Carilamat) ditamatkan pada pukul 10.30 pagi.Dalam kejadian semalam, mangsa Donbagee Tingsa, 33 tahun disedari tiada di atas bot memukat bilis ketika bot itu menjalankan aktiviti memukat di perairan Pulau Bidan.


Pelajar tingkatan dua dikhuatiri lemas di Sungai Perak

TELUK INTAN, 13 Mei- Seorang pelajar tingkatan dua dikhuatiri lemas di Sungai Perak di sini malam tadi.Ketua Polis Daerah Hilir Perak, ACP Ahmad Adnan Basri berkata pihaknya menerima maklumat mengenai kejadian selepas bapa mangsa membuat laporan di Balai Polis Teluk Intan."Bapa mangsa telah menerima panggilan telefon daripada pihak sekolah mengenai beg milik pelajar berkenaan yang ditemukan penduduk kampung di Jeti Kampung Terengganu, di sini."Bagaimanapun, mangsa tidak kelihatan dan dipercayai telah terjatuh ke dalam sungai."Pusat Kawalan Tempat Kejadian (PKTK) kemudiannya diaktifkan pada pukul 9.30 malam berhampiran lokasi insiden."Operasi mencari dan menyelamat masih diteruskan dengan kerjasama agensi lain termasuk Jabatan Bomba dan Penyelamat Malaysia (JBPM), Jabatan Pertahanan Awam Malaysia (JPAM) serta penduduk setempat," katanya kepada pemberita di sini.


Selangor terima peruntukan tambahan RM2 juta, baik pulih jalan kampung

(Datuk Seri Amirudin Shari menyantuni anak-anak kecil dengan memberi duit raya pada Rumah Terbuka Jelajah Kita Selangor Aidilfitri di Dataran Tanah Lesen, Parit Baru, Sabak Bernam)

SABAK BERNAM, 13 Mei- Kerajaan negeri Selangor menerima peruntukkan tambahan sebanyak RM2 juta daripada kerajaan persekutuan bagi membaik pulih jalan kampung yang mempunyai kaitan dengan kebun dan ladang-ladang di negeri itu.Perkara itu diumumkan Menteri Besar Selangor Datuk Seri Amirudin Shari.Jelasnya, peruntukkan itu diterima daripada Kementerian Luar Bandar.Tambahnya, lokasi yang dikenal pasti adalah di Sabak Bernam.Beliau berkata demikian ketika berucap pada Rumah Terbuka Jelajah Kita Selangor Aidilfitri di Dataran Tanah Lesen, Parit Baru, Sabak Bernam malam tadi.Terdahulu, dalam ucapannya, program ketujuh anjuran peringkat negeri itu adalah merupakan program paling mendapat sambutan ramai dengan kira-kira lebih 10,000 tetamu hadir.

(Menteri Besar Selangor Datuk Seri Amirudin Shari berucap pada Rumah Terbuka Jelajah Kita Selangor Aidilfitri di Dataran Tanah Lesen, Parit Baru, Sabak Bernam)


Bas alami masalah brek, enam orang cedera

IPOH, 13 Mei- Seramai enam orang cedera selepas bas dinaiki melanggar pembahagi jalan, awal pagi tadi.Kemalangan berlaku di Kilometer 257 Lebuhraya Utara Selatan (PLUS) arah selatan.Menurut Komander Operasi Jabatan Bomba dan Penyelamat Malaysia (JBPM) Perak, Saiful Hanif Mahmad Ayub, pihaknya menerima panggilan mengenai kejadian terbabit pada pukul 2.46 pagi."Bas berkenaan ketika itu sedang dalam perjalanan dari Pulau Pinang ke Kuala Lumpur."Maklumat awal mendapati, bas berkenaan mengalami masalah brek ketika melalui lokasi kejadian."Tindakan pemandu menghentikan bas tersebut dengan melanggar pembahagi jalan bagi mengelak sebarang risiko kemalangan lain."Akibat insiden tersebut, enam mangsa mengalami kecederaan."Kesemua mangsa telah diberikan rawatan awal sebelum dihantar ke hospital untuk pemeriksaan lanjut," katanya menerusi kenyataan.


10 tapak tanah dikenal pasti biaya kos KSSA

(Menteri Besar Datuk Seri Amirudin Shari)

SABAK BERNAM, 13 Mei- Kerajaan Selangor mengenal pasti lebih 10 pilihan tapak tanah di negeri ini sebagai proses penggantian tanah bagi membiayai kos pembangunan Kompleks Sukan Shah Alam (KSSA).Menteri Besar Datuk Seri Amirudin Shari berkata lokasi tanah berkenaan antaranya di Hulu Selangor dan Pelabuhan Klang."Kita tidak akan ganti sekali gus namun kita akan tengok mengikut kemajuan. Kalau kemajuan sampai angka tertentu, kita serahkan tanah. "Kita dah tawarkan (kepada pemaju) dan kita tunggU senarai akhir, kita juga akan bincang dari segi nilai supaya adil,"katanya.Beliau berkata demikian kepada media selepas Majlis Perasmian Pusat Smart Desa Balai Raya Kampung Sungai Air Tawar, Sabak Bernam.

(Datuk Seri Amirudin Shari beramah mesra dengan penduduk setempat selepas Majlis Perasmian Pusat Smart Desa Balai Raya Kampung Sungai Air Tawar, Sabak Bernam)


India import 1.5 juta tan minyak sawit dari Malaysia sejak 6 bulan lalu

KUALA LUMPUR, 15 Mei- India mengimport lebih 1.5 juta tan minyak sawit dari Malaysia sejak enam bulan lalu.Hampir 1.3 juta tan daripada keseluruhan adalah minyak sawit mentah (MSM). Menurut data Persatuan Pengekstrak Pelarut India, negara itu mengimport sebanyak 175,384 tan minyak sawit dari Malaysia pada April lalu. Manakala import keseluruhan minyak boleh dimakan di India dalam tempoh November hingga April melebihi lapan juta tan termasuk 4.9 juta tan minyak sawit.Malaysia merupakan pembekal kedua terbesar minyak makan ke India dalam tempoh enam bulan selepas Indonesia, iaitu sumber utama bekalannya.


Negeri Sembilan sedia bekalkan air mentah kepada negeri berdepan masalah bekalan air

(Menteri Besar Negeri Sembilan, Datuk Seri Aminuddin Harun)

SEREMBAN, 13 Mei - Kerajaan Negeri Sembilan bersedia membekalkan air mentah kepada mana-mana negeri yang berdepan masalah kekurangan bekalan air mentah.Menteri Besar Negeri Sembilan, Datuk Seri Aminuddin Harun berkata bagaimana pun sehingga kini pihaknya tidak menerima sebarang permohonan bagi pembelian air mentah.Jelasnya, paras air di tujuh empangan sedia ada yang melebihi 94 peratus dan dijangka dapat bertahan sehingga tempoh empat bulan.

"Kalau boleh guna, kumpulkan air untuk tujuan tersebut, untuk siram pokok atau basuh lantai atau longkang, sekarang mereka guna air terus daripada pili sebab bila (tekanan) air rendah kita harap beri perhatian, dapat kurangkan sedikit penggunaan dengan berhati-hati,"Beliau berkata demikian ketika ditemui pada Majlis Penyampaian Geran Jawatankuasa Pengurusan Kampung Orang Asli, di sini.Dalam pada itu, Aminuddin turut menasihatkan orang ramai untuk menggunakan air secara berhemah.


ATM utamakan pengalaman anggota dalam usaha perkasakan pembelian aset

(Menteri Pertahanan, Datuk Seri Mohamad Hasan)

SEREMBAN, 13 Mei - Kementerian Pertahanan tidak akan berkompromi dalam memberikan atau memperkasakan aset-aset yang diperlukan Angkatan Tentera Malaysia (ATM).Menteri Pertahanan, Datuk Seri Mohamad Hasan berkata, beliau mengutamakan pengalaman dan pandangan anggota yang mengendalikan aset tersebut dalam usaha memperkasakan pembelian aset.Satu sesi libat urus juga akan diadakan bersama anggota terbabit.

"Kita mesti dengar apa kehendak (anggota) yang menggunakan aset tersebut, jangan 'syok' sendiri, jangan tingkat 5 buat pandai-pandai, anggota di Port Dickson, Melaka tak nak pakai, sudahnya nanti benda yang kita beli tak tepati kehendak pihak yang menggunakannya," kata beliau ketika berucap pada Majlis Sambutan Aidilfitri Kem 1 Briged, di sini.Lebih 700 tetamu hadir ke majlis tersebut dan turut disantuni, 50 orang daripada kalangan anggota dan ahli keluarga yang sakit menerima sumbangan daripada Mohamad Hasan.


Rundingan kerusi PRN Pulau Pinang lancar, capai persefahaman

KEPALA BATAS, 13 Mei - Pertemuan pertama antara UMNO dan Pakatan Harapan (PH) mengenai rundingan berhubung kerusi Pilihan Raya Negeri (PRN) Pulau Pinang berjalan lancar dan mencapai persefahaman.Ketika ini, ia sedang diperhalusi di peringkat perbincangan.Ketua Jabatan Pilihan Raya UMNO, Datuk Seri Reezal Merican Naina Merican berkata, pelbagai sudut pandangan turut diutarakan dalam pertemuan berkenaan dan perbincangan lanjut akan diadakan pada pertemuan seterusnya minggu depan.Menurut beliau yang juga Ahli Majlis Tertinggi UMNO, rundingan itu mengambil kira kepentingan dan keazaman secara bersama menerusi formula gagasan Kerajaan Perpaduan untuk terus kukuh dalam membela nasib rakyat.Apa sahaja keputusan yang dibuat pihak tertinggi akan diterima dengan terbuka.

(Datuk Seri Reezal Merican Naina Merican ditemu bual media pada Majlis Rumah Terbuka Aidilfitri di Kepala Batas, malam tadi)

"Bila mana rundingan sedang berlaku ada baiknya kita nantikan sehingga ia sampai ke tahap yang telah dimuktamadkan, sebab ia sedang dalam proses, tetapi saya boleh katakan proses itu berjalan dengan baik," kata beliau ketika ditemui pada Majlis Rumah Terbuka Aidilfitri, di sini malam tadi.Hadir sama, Ketua Menteri Pulau Pinang, Chow Kon Yeow dan Pengerusi DAP, Lim Guan Eng.Media sebelum ini melaporkan, Pakatan Harapan dan UMNO Pulau Pinang dijangka mengadakan mesyuarat kedua minggu depan bagi meneruskan perbincangan pembahagian kerusi menjelang PRN.Chow yang juga Pengerusi PH Pulau Pinang berharap mesyuarat kedua akan membuahkan hasil dengan mendapat persetujuan kedua-dua pihak berhubung hal-hal berkaitan PRN.


Pelbagai projek pembangunan bakal dilaksanakan, bukti Kelantan tidak dipinggirkan

(Menteri Komunikasi dan Digital, Fahmi Fadzil bersalaman bersama orang ramai ketika hadir pada Majlis Rumah Terbuka Malaysia Madani di perkarangan Stadium Sultan Muhammad IV/ Foto BERNAMA)

KOTA BHARU, 13 Mei - Hubungan baik yang terjalin antara kerajaan persekutuan dan kerajaan negeri Kelantan membuktikan terdapat banyak projek pembangunan bakal dilaksanakan untuk kesejahteraan rakyat. Justeru itu, Menteri Komunikasi dan Digital, Fahmi Fadzil berkata tidak sepatutnya wujud lagi dakwaan bahawa Kelantan dipinggirkan daripada arus pembangunan berikutan tiada kesefahaman baik hubungan bersama kerajaan persekutuan. "Terbuktilah pada malam ini bila diumumkan oleh YAB Perdana Menteri tadi dan angka-angka yang disebut sangat jelas jumlahnya berbilion-bilion…jadi kita lihat Kelantan tidak tertinggal dan hubungan yang baik itu sudah pasti manfaatnya yang akan dinikmati rakyat akhirnya nanti Insya-Allah," kata beliau ketika ditemui media pada Majlis Rumah Terbuka Malaysia Madani di perkarangan Stadium Sultan Muhammad IV, di sini malam tadi.

(Menteri Komunikasi dan Digital, Fahmi Fadzil ditemu bual media pada Majlis Rumah Terbuka Malaysia Madani di perkarangan Stadium Sultan Muhammad IV, Kota Bharu)

Sementara itu, Menteri Besar Kelantan, Datuk Ahmad Yakob ketika berucap pada majlis itu berharap projek yang dirancang oleh Kerajaan Persekutuan di negeri itu dapat dilaksanakan dengan jayanya sekali gus dapat memacu lebih banyak pertumbuhan ekonomi serta meningkatkan pelaburan. Pada masa sama, beliau turut yakin kerjasama antara kerajaan negeri dan kerajaan persekutuan mampu membantu dalam memudahkan segala urusan berkaitan pembangunan di Kelantan demi kesejahteraan dan kepentingan rakyat secara menyeluruh.


Tolak perbezaan politik, selesaikan masalah air Kelantan - PM

(Perdana Menteri, Datuk Seri Anwar Ibrahim bersalaman bersama orang ramai selepas menghadiri Majlis Rumah Terbuka Malaysia MADANI di pekarangan Stadium Sultan Muhammad IV/ Foto BERNAMA)

KOTA BHARU, 13 Mei - Perdana Menteri, Datuk Seri Anwar Ibrahim menyatakan hasrat kerajaan persekutuan untuk menyelesaikan sepenuhnya masalah bekalan air bersih yang dihadapi negeri Kelantan sejak berpuluh tahun lalu. Beliau berkata, masalah itu akan diselesaikan menerusi kaedah yang betul dengan kerjasama penuh kerajaan negeri Kelantan. Menurutnya, perkara itu sudah dipersembahkan kepada Sultan Kelantan, Sultan Muhammad V dalam pertemuan bersama pihak istana Kelantan.

"Saya tidak fikir wajar setelah lebih 60 tahun merdeka kita bergelut dan jadikan ini sebagai masalah politik yang tidak berkesudahan dan bebankan rakyat, oleh yang demikian saya menyeru, menyatakan ini pendirian Kerajaan Perpaduan, kita akan cari dana, cuba cari penyelesaian tapi mestilah dengan kaedah yang betul dan dengan kerjasama penuh daripada kerajaan negeri Kelantan,"Beliau berkata demikian ketika berucap pada Majlis Rumah Terbuka Malaysia Madani di perkarangan Stadium Sultan Muhammad IV, di sini malam tadi. Hadir sama, Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof serta Menteri Besar Kelantan, Datuk Ahmad Yakob.


Kerajaan tubuh jawatankuasa kabinet tangani gangguan bekalan gula

KUALA TERENGGANU, 12 Mei - Jawatankuasa kabinet mengenai hala tuju bekalan gula dibentuk untuk merangka langkah proaktif dan menyeluruh bagi menangani kekurangan bekalan gula di pasaran dan memastikan kestabilan harga barangan tersebut.Menteri Perdagangan Dalam Negeri dan Kos Sara Hidup, KPDN, Datuk Seri Salahuddin Ayob berkata, langkah itu dibuat dengan mengambil kira krisis gula yang berlaku di Kelantan dan Terengganu 2 Mei lalu.Penubuhan jawatankuasa yang dipersetujui dalam mesyuarat Kabinet pada Rabu lepas itu turut menggabungkan tiga kementerian lain iaitu Kementerian Kewangan, Kementerian Pelaburan Perdagangan dan Industri dan Kementerian Ekonomi.Empat kementerian diberi tanggungjawab menganggotai jawatankuasa tersebut, selain KPDN, turut serta adalah Kementerian Kewangan, Ekonomi serta Kementerian Pelaburan, Perdagangan dan Industri.Menerusinya pelan strategik akan disediakan bagi memastikan krisis bekalan gula tidak berulang, malah, satu cadangan kertas kerja mengenai isu itu akan dibentangkan ke kabinet dalam tempoh sebulan."Saya rasa dengan jawatankuasa ini akan dapat akhirnya nanti mengeluarkan satu cadangan pada pihak kabinet juga. Kabinet juga yang akan memutuskan nanti dengan rakyat tidak akan Insya-Allah merasa akan menerima kesan daripada kenaikan harga bahan mentah gula ini dan rakyat akan terus dapat bekalan yang mencukupi dan tugas jawatankuasa ini bagi memastikan kecukupan bekalan gula dipasaran dan rakyat akan terus membayar harga gula ini dengan harga yang munasabah," kata Salahuddin di sini.

(Salahuddin ketika ditemui pemberita di Kuala Terengganu)

Mengulas lanjut beliau berpuas hati kerana krisis bekalan gula di kedua-dua negeri itu mampu ditangani dalam tempoh dua hari.Difahamkan 60,000 tan metrik gula diperlukan di seluruh negara dalam tempoh sebulan.Sebelum ini media melaporkan, bekalan gula di Kelantan dan Terengganu terputus sejak 22 April lepas sehingga menimbulkan keresahan dalam kalangan peniaga serta penduduk dan menurut KPDN, gangguan itu berpunca susulan penutupan sementara kilang gula MSM di Johor dan Perai, Pulau Pinang ekoran cuti sambutan Aidilfitri.Bagaimanapun kedua-dua kilang telah kembali beroperasi pada 25 April dan Salahuddin pada 2 Mei lepas mengumumkan gangguan bekalan gula di Pantai Timur telah pulih.


NAFAS umum dividen DPK 8 peratus

PETALING JAYA, 12 Mei - Pertubuhan Peladang Kebangsaan (NAFAS) mengumumkan dividen Dana Peladang Kebangsaan (DPK) bagi tahun kewangan berakhir 31 Disember 2022 sebanyak lapan peratus untuk Skim Pelaburan Khas Peladang (SPKP).Agihan membabitkan hampir 8,000 pelabur itu diumumkan Menteri Pertanian dan Keterjaminan Makanan, Datuk Seri Mohamad Sabu pada Majlis Rumah Terbuka Aidilfitri NAFAS di Kota Damansara, di sini.Kadar dividen berkenaan membabitkan enam peratus dividen dan dua peratus bonus untuk pelaburan RM50,000 pertama.

“DPK turut mengumumkan satu peratus hibah bagi Akaun Simpanan Biasa Al-Wadiah DPK dengan jumlah keseluruhan komitmen bayaran sebanyak RM10.30 juta,”kata NAFAS menerusi kenyataan.NAFAS turut menjelaskan, DPK mencatatkan keuntungan bersih sebanyak RM12.5 juta dengan keseluruhan dividen dan bonus sebanyak RM10.2 juta.“DPK mampu memberikan pulangan yang kompetitif dan konsisten walaupun mengalami ketidaktentuan ekonomi dunia pasca pandemik COVID-19 dengan menguruskan dana berjumlah RM222 juta bagi tahun kewangan 2022.“DPK meneroka pelaburan baharu yang mapan serta terlibat aktif dalam langganan Saham Tawaran Permulaan Awam (IPO)," jelas kenyataan itu.


Siasatan kes Jho Low tidak dihentikan - Acryl Sani

KUALA LUMPUR, 12 Mei - Siasatan polis terhadap Jho Low yang terbabit dalam kes penyelewengan dana 1Malaysia Development Berhad (1MDB) dan SRC International Sdn Bhd (SRC) tidak akan dihentikan sehingga lelaki itu berjaya dibawa pulang ke tanah air.Ketua Polis Negara, Tan Sri Acryl Sani Abdullah Sani berkata PDRM akan mengadakan perbincangan lanjut bersama Suruhanjaya Pencegahan Rasuah Malaysia (SPRM) berhubung usaha membawa Jho Low atau Low Taek Jho pulang.

"Bagi Polis Diraja Malaysia (PDRM), kertas siasatan terhadap Jho Low iaitu di bawah Seksyen 4(1) Akta Pengubahan Wang Haram, masih berjalan."Pertuduhan ke atasnya sudah dibuat di mahkamah pada Ogos 2018. Sekiranya subjek ini dapat di bawa pulang ke Malaysia tentu sekali kita akan teruskan dengan pertuduhan tersebut," katanya pada sidang media di Bukit Aman, di sini.Menurut Acryl Sani, pada masa ini beliau belum berkesempatan untuk bertemu dengan Pesuruhjaya SPRM, Tan Sri Azam Baki berbincang berhubung usaha membawa pulang Jho Low.Pada 5 Mei lalu, Perdana Menteri, Datuk Seri Anwar Ibrahim berkata kerajaan sedang berunding dengan negara-negara berkaitan untuk mempercepatkan proses membawa pulang Jho Low.


Duta khas China melawat Ukraine, Rusia

BEIJING, 12 Mei- China akan menghantar duta khas ke Ukraine, Rusia dan negara-negara Eropah lain mulai Isnin, kata Beijing pada Jumaat.Selain itu, diplomat China berpangkat tertinggi turut melawat negara yang dilanda perang itu sejak pencerobohan Moscow tahun lalu.Beijing dalam beberapa bulan kebelakangan ini telah berusaha untuk meletakkan dirinya sebagai orang tengah dengan peranan utama dalam menyelesaikan krisis dunia.Sementara itu, China mengatakan ia adalah parti neutral dalam perang Ukraine, namun ia telah dikritik kerana enggan mengutuk Moscow atas pencerobohan itu.Beijing kemudian mengumumkan bahawa Li, duta besar China ke Rusia dari 2009 hingga 2019 akan mengetuai delegasi ke Ukraine.Jurucakap kementerian luar China Wang Wenbin memberitahu sidang akhbar biasa pada Jumaat bahawa tujuan lawatan Li ke Ukraine, Poland, Perancis, Jerman dan Rusia adalah untuk "berkomunikasi dengan semua pihak mengenai penyelesaian politik krisis Ukraine".Lawatan Li menunjukkan "komitmen China untuk mempromosikan keamanan dan perbincangan", kata Wang. “Ia menunjukkan sepenuhnya bahawa China teguh memilih keamanan."China bersedia untuk terus memainkan peranan dalam membina lebih banyak konsensus antarabangsa mengenai gencatan senjata, pemberhentian perang, pembukaan rundingan damai, dan mengelakkan peningkatan peperangan," tambahnya.Bagaimanapun, pemilihan Li sebagai wakil khas kerajaan China untuk Hal Ehwal Eurasia, mengejutkan.Sejurus sebelum meninggalkan Moscow sebagai duta, beliau telah dianugerahkan pingat 'Order of Friendship' oleh Presiden Vladimir Putin.Panggilan telefon Xi dengan Zelensky disifatkan oleh presiden Ukraine sebagai "hubungan jangka panjang dan bermakna".- AFP


Kerani rugi RM130,000 ditipu sindiket penipuan tawaran kerja sambilan

TELUK INTAN, 12 Mei - Seorang kerani sebuah syarikat swasta mengalami kerugian lebih RM130,000 selepas terpedaya sindiket penipuan tawaran kerja sambilan secara dalam talian.Wanita berusia 26 tahun itu menerima tawaran tersebut menerusi pesanan mesej pada 26 April lalu di rumahnya.Ketua Polis Daerah Hilir Perak, Asisten Komisioner (ACP) Ahmad Adnan Basri berkata, mangsa menyedari ditipu apabila curiga selepas diminta memasukkan wang ke akaun sindiket.Sejak dihubungi, mangsa telah membuat 13 kali pembayaran secara dalam talian kepada empat institusi kewangan swasta dengan jumlah keseluruhan melebihi RM139,000.Kes disiasat mengikut Seksyen 420 Kanun Keseksaan.

Hingga 11 Mei lalu sebanyak lapan kertas siasatan penipuan tawaran kerja telah dibuka di daerah tersebut membabitkan kerugian sebanyak RM267,729.Kebanyakan mangsa berumur lingkungan 20 hingga 40 tahun.


Melaka sasar prestasi perbelanjaan pembangunan meningkat 92 peratus

MELAKA, 12 Mei - Prestasi perbelanjaan pembangunan negeri Melaka disasarkan meningkat sebanyak 92 peratus untuk tahun hadapan, selepas konsisten dengan sasaran 85 peratus yang ditetapkan Jabatan Perkhidmatan Awam (JPA).Ketua Menteri Melaka, Datuk Seri Ab Rauf Yusoh berkata ia bagi membantu menyelesaikan projek kerajaan negeri lebih pantas demi kemudahan masyarakat. Ab Rauf juga meminta semua jabatan dan agensi bawah pentadbiran kerajaan negeri menjadikan prinsip ‘Outcome Based Approach’ sebagai kayu ukur dalam aspek pembangunan negeri. "Hasilnya dapat kita lihat tahun inilah beberapa pejabat tanah dan agensi kerajaan telah meraih anugerah dalam memantau dan menilai projek-projek ini. Keberhasilannya ialah ada yang dapat menyelesaikan projek lebih awal daripada tarikh yang sepatutnya."Jadi kita dapat lihat Jabatan Kerja Raya seumpanya Jalan Bemban Gapam itu telah dapat disempurnakan seawal dua bulan lebih daripada tarikh yang ditetapkan jadi saya selaku pentadbir negeri melihat ini sebagai satu perkembangan terbaik untuk memakmurkan rakyat dalam mensejahterakan," kata Ab Rauf di sini.

(Ab Rauf bercakap kepada pemberita pada Majlis Anugerah Projek/Program Terbaik danAnugerah Kajian Penilaian Outcome terbaik negeri Melaka di Bandaraya Melaka)

Mengulas lanjut katanya, projek seperti Projek Pembinaan Jalan Persimpangan Bemban Gapam yang siap dua bulan sebelum tarikh jangka siap , antara contoh terbaik yang boleh diambil kira pasukan pembangunan negeri Melaka.


Akta Imuniti dibentang tahun ini - Azalina

KOTA TINGGI, 12 Mei - Akta Imuniti akan dibentang di Parlimen sebelum akhir tahun ini. Menteri di Jabatan Perdana Menteri( Undang-undang dan Reformasi Institusi) Datuk Seri Azalina Othman Said berkata langkah membentangkan akta itu penting berikutan isu kedaultan hak wilayah dan persempadanan negara tidak boleh dipandang mudah.

"Kita menyedari bahawa isu seperti isu batu putih, isu Sulu ini bukan boleh dikotak katikkan kita tidak boleh dikotak katikkan kita tidak boleh ambil mudah isu ini, kita mesti mempunyai kefahaman dan kemahiran," katanya ketika ditemui pemberita selepas Majlis Rumah Terbuka Aidilfitri Parlimen Pengerang di Bandar Penawar, di sini.Akta Imuniti penting sebagai persiapan serta perlindungan dari sebarang kemungkinan tuntutan asing terhadap kedaulatan wilayah dan sempadan negara.Dalam pada itu, mengenai kolokium tuntutan sulu, Azalina berkata perbincangan bersama pakar-pakar berkaitan telah selesai dan akan memperincikan kesimpulan berdasarkan perundangan mengenainya dalam masa terdekat.


Projek Gajah Putih di Melaka akan disegerakan

MELAKA, 12 Mei - Projek Gajah Putih, terutama di kawasan pelancongan negeri Melaka akan diselesaikan sebagai persiapan menjelang Tahun Melawat Melaka (TMM) 2024.Exco Perumahan, Kerajaan Tempatan, Saliran, Perubahan Iklim Dan Pengurusan Bencana, Datuk Rais Yasin berkata, tindakan segera akan diambil bagi mengindahkan lagi pemandangan di negeri itu."Kita mungkin boleh mengambil contoh seperti projek monorel Melaka yang saya kira memang dan 'menyakitkan mata', lama dah di negeri Melaka ini tapi kita memang dalam proses dan saya yakin untuk proses mahkamah rasanya saya akan dpaatkan laporan penuh kesemua projek-projek yang terbengkalai atau gajah putih ini baik daripada sudut yang bawah majlis ataupun yang berkaitan dengan pihak berkuasa tempatan yang lain," kata Rais Yasin di sini.

(Rais Yasin bercakap kepada media pada Majlis Anugerah Projek/Program Terbaikdan Anugerah Kajian Penilaian Outcome terbaik negeri Melaka di Bandaraya Melaka)

Mengulas lanjut katanya, projek yang terbengkalai itu juga akan membawa kepada pembaziran kerana rakyat tidak dapat menerima sebarang manfaat daripada projek berkenaan.


Tiada aduan berkaitan kenaikan harga ikan di Negeri Sembilan

TAMPIN, 12 Mei - Kementerian Perdagangan Dalam Negeri dan Kos Sara Hidup (KPDN) Negeri Sembilan tidak menerima sebarang aduan berkaitan kenaikan harga ikan di negeri itu.Exco Kesihatan Alam Sekitar, Koperasi dan Kepenggunaan Negeri Sembilan S Veerapan berkata, hasil pemantauan anggota penguatkuasa KPDN mendapati tiada kenaikan terhadap harga ikan dan bekalan ikan di negeri itu masih stabil."Tiada sebarang isu di Negeri Sembilan harga pun memang stabil sekiranya ada sebarang aduan, kita akan ambil tindakan kita ada pegawai penguat kuasa yang ada di lapangan sentiasa memantau keadaan harga di setiap tempat yang ada pengunjungan pengguna," kata S Veerapan ketika ditemui media pada Kempen Jualan Rahmah bersama ECONSAVE Peringkat Negeri Sembilan di sini.

Terdahulu media melaporkan Timbalan Presiden Persatuan Pembekal Ikan Malaysia Tai Wai Sun yang menyatakan harga ikan dijangka meningkat dalam waktu terdekat ekoran pengurangan subsidi diesel pada awal tahun ini.Jelasnya, bermula 1 Januari lalu, subsidi diesel telah dikurangkan daripada 20,000 menjadi 17,000 liter bagi bot kelas C, manakala subsidi bot kelas B dikurangkan menjadi 12,000 berbanding 15,000 liter.


PRP dekatkan diri antara penghuni penjara dengan masyarakat

SUNGAI PETANI, 12 Mei - Penubuhan Pusat Reintegrasi Penghuni (PRP) Kuala Muda, di sini di bawah Jabatan Penjara Malaysia bertujuan mendekatkan diri penghuni penjara dengan masyarakat.Selain sebagai persediaan untuk mendapatkan pekerjaan selepas bebas dari penjara.Pengarah Penjara Kedah,Timbalan Komisioner Penjara, Abdul Kadir Jailani Ismail berkata melalui pemulihan tersebut penghuni yang ditempatkan di pusat itu merasa tidak dipinggirkan.

"Sebab mereka keluar sudah ada pekerjaan ,ada wang saku, dia sudah ada gaji jadi dia tidak akan balik kepada rakan-rakan dia yang lama."Kalau dulu apabila bebas dari penjara, keluarga pun tidak mahu terima. Sebab itu dengan adanya program ini keluarga sudah mulai yakin bahawa mereka ini sudah berubah," katanya kepada pemberita selepas Majlis Rumah Terbuka Aidilfitri di Pusat Reintegrasi Penghuni Kuala Muda, di sini.Tambah Abdul Kadir, Pusat Reintegrasi yang telah dua tahun diwujudkan itu menempatkan banduan yang masih mempunyai baki hukuman penjara selama tiga tahun dan ke bawah.Katanya, penghuni turut dididik dengan pekerjaan serta pelbagai kursus termasuk pertanian, dan projek ikan air tawar.


Perkasakan masjid sebagai pusat kesatuan umat Islam

BESERI, 12 Mei- 101 buah masjid yang terdapat di seluruh Perlis perlu terus diperkasakan khususnya menerusi pelbagai aktiviti pengimarahan dalam membangunkan ummah.Masjid memainkan peranan sangat penting sebagai entiti penyatuan umat.Jawatankuasa kariah dan pegawai masjid perlu komited dengan tugasan serta tanggungjawab yang diamanahkan, dan berusaha menyelesaikan masalah yang dibangkitkan kariah masjid.Pemangku Raja Perlis, Tuanku Syed Faizuddin Putra Jamalullail bertitah, jawatankuasa kariah dan agensi agama hedaklah memastikan majlis-majlis ilmu diatur dan diseimbangkan pengisiannya mencakupi bidang-bidang penting dalam agama termasuklah pengetahuan am.Titah baginda lagi, bagi memastikan keseragaman dan penyelarasan yang teratur khususnya berhubung pengimarahan masjid dan surau, semua pihak hendaklah mematuhi garis panduan yang telah ditetapkan oleh pihak agensi agama negeri. "Mematuhi pemimpin adalah suatu tuntutan dalam agama Islam, apatah lagi ia selari dengan suruhan agama dan kemaslahatan ummah demi kebaikan bersama dan demi melestarikan keharmonian dalam kalangan komuniti dan anak kariah", titah baginda ketika merasmikan Masjid Al-Amin, Sempering di sini.Tuanku Syed Faizuddin turut mengingatkan Jawatankuasa Masjid untuk sentiasa memastikan setiap penceramah, pengkuliah dan tenaga-tenaga pengajar adalah pemegang tauliah di Perlis.Ini bagi memastikan kualiti dan mutu pengisian di masjid dan surau di negeri ini kekal berada pada standardnya yang tersendiri serta jauh daripada anasir-anasir luar yang cuba untuk menyemai bibit-bibit perpecahan dalam kalangan masyarakat.

(Pemangku Raja Perlis, Tuanku Syed Faizuddin Putra Jamalullail/FOTO RTM)


Lebih 2,000 permohonan jururawat kontrak serap ke jawatan tetap

(Sebahagian daripada jururawat yang menghadiri majlis Pelancaran Hari Jururawat Antarabangsa 2023 di Pusat Konvensyen Setia City (SCCC), Setia Alam)

SHAH ALAM, 12 Mei- Lebih 2,000 permohonan jururawat lantikan kontrak dikemukakan Kementerian Kesihatan (KKM) untuk diserap ke jawatan tetap tahun ini.Menurut Timbalan Menterinya Lukanisman Awang Sauni, kesemua permohonan berkenaan diserahkan kepada Jabatan Perkhidmatan Awam (JPA) bagi kelulusan lanjut.Namun katanya, jumlah permohonan yang akan diterima ke jawatan tetap bergantung sepenuhnya kepada ketetapan JPA."Ketika ini kita ada lingkungan hampir 2,000 ke 3,000 permohonan yang kita ajukan, walaupun demikian jawapan daripada JPA sedang dalam perbincangan kerana kita bukan hanya setakat fokus kepada kejururawatan."Jumlah yang kita pohon adalah untuk hampir kesemua skim yang berada didalam sistem KKM,"katanya.Beliau berkata berkata demikian pada sidang media Pelancaran Hari Jururawat Antarabangsa 2023 di Pusat Konvensyen Setia City (SCCC), Setia Alam.Tambah beliau, KKM mempunyai keperluan bagi menambah jumlah jururawat sedia ada yang sehingga kini mencecah 165,000 orang, mengambil kira faktor pembinaan fasiliti kesihatan baharu antaranya hospital dan klinik kesihatan termasuk di kawasan pedalaman.

(Lukanisman Awang Sauni pada Majlis  Pelancaran Hari Jururawat Antarabangsa 2023 di Pusat Konvensyen Setia City (SCCC), Setia Alam)